Yhteinen ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta suosituksen antamiseen pitkälle edistyneen maan aseman täytäntöönpanoa koskevan EU–Marokko-toimintasuunnitelman (2013–2017) täytäntöönpanosta /* JOIN/2013/06 final - 2013/0107 (NLE) */





PERUSTELUT Marokkoa ja EU:ta yhdistää Euro–Välimeri-assosiaatiosopimus, joka on ollut voimassa maaliskuusta 2000. Osapuolet hyväksyivät sopimuksen pohjalta heinäkuussa 2005 Euroopan naapuruuspolitiikan (ENP) puitteissa viisivuotisen EU–Marokko-toimintasuunnitelman. EU:n ja Marokon suhteet ovat kehittyneet ja kypsyneet huomattavasti näissä puitteissa. Lokakuussa 2008 hyväksytty pitkälle edistyneen maan asemaa koskeva yhteinen asiakirja lähensi suhteita entisestään ja vahvisti niitä merkittävästi politiikan, turvallisuuden, talouden ja kaupan aloilla sekä useilla muilla osa-alueilla ja kansojen välisten suhteiden osalta.[1] Euroopan naapuruuspolitiikan toimintasuunnitelman voimassaolo päättyi heinäkuussa 2010, minkä takia katsottiin tarpeelliseksi neuvotella ja tehdä uusi toimintasuunnitelma, joka perustuu pitkälle edistyneen maan asemaa koskevassa yhteisessä asiakirjassa esitettyihin tavoitteisiin ja pyrkimyksiin. Osapuolet päättivät kuitenkin jatkaa vuonna 2005 tehdyn toimintasuunnitelman soveltamista, kunnes uusi suunnitelma valmistuu. EU:n ja Marokon suhteet liittyvät alueen yleiseen poliittiseen tilanteeseen, joka on ollut muutostilassa vuoden 2011 alusta lähtien. Yhteisessä tiedonannossa Euroopan parlamentille ja neuvostolle Uusi strategia muutostilassa olevia naapurimaita varten hahmotellaan uusi lähestymistapa, jonka tavoitteena on pidemmälle viety eriyttäminen. Tämä tarkoittaa sitä, että kukin kumppanimaa voi kehittää EU-suhteitaan omien toiveidensa, tarpeidensa ja kykyjensä mukaan, noudattaen kuitenkin samalla molemminpuolisen vastuun periaatetta ja sitoutuen ihmisoikeuksien, demokratian ja oikeusvaltion yleismaailmallisiin arvoihin sekä yhdessä sovittujen painopisteiden noudattamiseen. Tässä uudessa toimintasuunnitelmassa määritellään selkeästi EU:n ja Marokon etuoikeutetun kumppanuuden keskeiset tavoitteet ottaen täysimääräisesti huomioon pitkälle edistyneen maan asema ja osapuolten suhteiden kattavuus. Euroopan ulkosuhdehallinto (EUH) on käynyt läheisessä yhteistyössä Euroopan komission yksiköiden ja EU:n jäsenvaltioiden kanssa alustavia keskusteluja Marokon kanssa. Niiden pohjalta on päästy yhteisymmärrykseen toimintasuunnitelman luonnoksesta ja erityisesti ensisijaisten hankkeiden luettelosta. EU–Marokko-assosiaationeuvoston viimeisimmässä kokouksessa 23. huhtikuuta 2012 osapuolet totesivat pääsevänsä pian yhteisymmärrykseen; sopuun päästiinkin lopulta marraskuussa 2012. Osapuolet ilmoittivat toisilleen teknisten neuvottelujen loppuun saattamisesta kirjeenvaihdolla 28. marraskuuta 2012 (EUH) ja 10. tammikuuta 2013 (Marokko). Uusi EU–Marokko-toimintasuunnitelma (2013–2017), jolla pannaan täytäntöön Marokon pitkälle edistyneen maan asema, on lähivuosina keskeinen työkalu EU:n ja Marokon kahdenvälisissä suhteissa. Se ohjaa Marokon ja EU:n suhteita kohti tiiviimpää yhteistyötä. ENP toimii edelleen liikkeelle panevana voimana tarjoten suhteiden kehittämiselle yhtenäisen strategisen toimintakehyksen, joka perustuu muun muassa kumppanuuteen ja yhteisvastuuseen sekä tulosten perusteella tapahtuvaan eriyttämiseen ja tarpeisiin mukautettuun tukeen. Euroopan komissio ja unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, esittävät ohessa yhteisen ehdotuksen neuvoston päätökseksi EU–Marokko-assosiaationeuvostossa esitettävästä Euroopan unionin kannasta toimintasuunnitelman täytäntöönpanoa koskevan suosituksen antamiseen. Euroopan komissio ja korkea edustaja kehottavat neuvostoa hyväksymään ohessa esitetyn yhteisen ehdotuksen neuvoston päätökseksi. 2013/0107 (NLE) Yhteinen ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta suosituksen antamiseen pitkälle edistyneen maan aseman täytäntöönpanoa koskevan EU–Marokko-toimintasuunnitelman (2013–2017) täytäntöönpanosta EUROOPAN UNIONIN NEUVOSTO, ottaa huomioon Euroopan yhteisöjen ja niiden jäsenvaltioiden sekä Marokon kuningaskunnan välistä assosiointia koskevan Euro–Välimeri-sopimuksen tekemisestä 24 päivänä tammikuuta 2000 tehdyn neuvoston ja komission päätöksen 2000/204/EY, EHTY ja erityisesti sen 2 artiklan 1 kohdan, ottaa huomioon Euroopan unionista tehdyn sopimuksen ja erityisesti sen 29 artiklan, ottaa huomioon komission ja unionin ulkoasioiden ja turvallisuuspolitiikan korkean edustajan yhteisen ehdotuksen, sekä katsoo seuraavaa: (1) Euro–Välimeri-sopimus Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista allekirjoitettiin 26 päivänä helmikuuta 1996, ja se tuli voimaan 1 päivänä maaliskuuta 2000. (2) Osapuolet aikovat sopia uudesta, pitkälle edistyneen maan aseman täytäntöönpanoa koskevasta Euroopan naapuruuspolitiikan (ENP) EU–Marokko-toimintasuunnitelmasta (2013–2017), joka kuvastaa osapuolten etuoikeutettua kumppanuutta ja jolla tuetaan Euro–Välimeri-sopimuksen täytäntöönpanoa, sillä siinä on määritetty käytännön toimenpiteet, joiden avulla sopimuksen tavoitteet voidaan saavuttaa, ON HYVÄKSYNYT TÄMÄN PÄÄTÖKSEN: 1 artikla Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävä Euroopan unionin kanta pitkälle edistyneen maan aseman täytäntöönpanoa koskevan, Euroopan naapuruuspolitiikan EU–Marokko-toimintasuunnitelman (2013–2017) täytäntöönpanoon perustuu tämän päätöksen liitteenä olevaan assosiaationeuvoston suositusluonnokseen. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja Luonnos SUOSITUS pitkälle edistyneen maan aseman täytäntöönpanoa koskevan, Euroopan naapuruuspolitiikan EU–Marokko-toimintasuunnitelman (2013–2017) täytäntöönpanosta EU–Marokko-assosiaationeuvosto, joka ottaa huomioon Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyn Euro–Välimeri-sopimuksen ja erityisesti sen 80 artiklan, sekä katsoo seuraavaa: (1) Euro–Välimeri-sopimuksen 80 artiklassa assosiaationeuvosto valtuutetaan antamaan aiheellisia suosituksia sopimuksen tavoitteiden saavuttamiseksi. (2) Euro–Välimeri-sopimuksen 90 artiklan mukaan osapuolet toteuttavat kaikki yleis- tai erityistoimenpiteet, jotka ovat tarpeen sopimuksesta johtuvien velvoitteiden täyttämiseksi, ja huolehtivat siitä, että sopimuksessa vahvistetut tavoitteet saavutetaan. (3) Euro–Välimeri-sopimuksen osapuolet ovat hyväksyneet Euroopan naapuruuspolitiikan (ENP) EU–Marokko-toimintasuunnitelman (2013–2017) pitkälle edistyneen maan aseman täytäntöönpanemiseksi. (4) ENP:n EU–Marokko-toimintasuunnitelmalla tuetaan Euro–Välimeri-sopimuksen täytäntöönpanoa, sillä osapuolet ovat yhteisymmärryksessä määrittäneet käytännön toimenpiteet, jotka ohjaavat sopimuksen täytäntöönpanoa. (5) Toimintasuunnitelmassa on tarkoitus toisaalta määrittää käytännön toimenpiteet, joiden avulla osapuolet voivat täyttää Euro–Välimeri-sopimuksesta johtuvat velvoitteensa, ja toisaalta luoda laajempi kehys EU:n ja Marokon suhteiden lujittamiselle niin, että edetään huomattavaan taloudelliseen yhdentymiseen ja syvennetään poliittista yhteistyötä Euro–Välimeri-sopimuksen yleisten tavoitteiden mukaisesti, (6) ON ANTANUT TÄMÄN SUOSITUKSEN: Ainoa artikla Assosiaationeuvosto suosittaa, että osapuolet panevat täytäntöön liitteenä olevan, Euroopan naapuruuspolitiikan EU–Marokko-toimintasuunnitelman (2013–2017), jolla pannaan täytäntöön pitkälle edistyneen maan asema, siltä osin kuin tällä pyritään saavuttamaan Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyn Euro–Välimeri-sopimuksen tavoitteet. Tehty […] Assosiaationeuvoston puolesta Puheenjohtaja LIITE EUROOPAN NAAPURUUSPOLITIIKKA LUONNOS MAROKKOA KOSKEVAKSI TOIMINTASUUNNITELMAKSI PITKÄLLE EDISTYNEEN MAAN ASEMAN TÄYNTÖÖNPANOA VARTEN (2013–2017) I. Johdanto Euroopan naapuruuspolitiikassa (ENP) asetetaan kunnianhimoiset tavoitteet, jotka perustuvat keskinäiseen vastuuseen sekä yhteisiin ja vastavuoroisesti tunnustettuihin arvoihin – demokratiaan, oikeusvaltioperiaatteeseen, hyvään hallintotapaan ja ihmisoikeuksien kunnioittamiseen. Lisäksi Euroopan naapuruuspolitiikan perustana ovat markkinatalouden, vapaan kaupan, kestävän kehityksen ja köyhyyden vähentämisen periaatteet sekä poliittisten, taloudellisten, yhteiskunnallisten ja institutionaalisten uudistusten täytäntöönpano. Siihen kuuluu myös rauhan ja vakauden alueen luominen, mukaan lukien kriisien hallinta sekä konfliktien ehkäiseminen ja ratkaiseminen alueella. Marokko jakaa nämä arvot ja periaatteet, jotka ovat viitoittaneet sen politiikkojen laadintaa sekä kansallisella että kansainvälisellä tasolla. Euroopan unionin (EU) ja Marokon kumppanuus käynnistyi alun perin kauppasopimuksella vuonna 1969. Kumppanuus syveni vuonna 1996 allekirjoitetun assosiaatiosopimuksen ja ENP:n ansiosta. Niiden avulla on lujitettu poliittisia, taloudellisia ja kauppasuhteita sekä kehitetty kulttuurivaihtoa ja ihmisten välisiä yhteyksiä. Marokon ja EU:n suhteet ovat kehittyneet assosiaatiosopimuksen pohjalta asteittain ja vakaasti kohti todellista kumppanuutta, jonka myötä Marokosta on tullut EU:n etuoikeutettu kumppani. Lokakuussa 2008 hyväksytty yhteinen asiakirja kahdenvälisten suhteiden vahvistamisesta / pitkälle edistyneen maan asemasta aloitti uuden vaiheen unionin ja Marokon suhteissa. Yhteinen asiakirja vahvistaa EU:n ja Marokon etuoikeutettua kumppanuutta asettamalla uusia kunnianhimoisia tavoitteita poliittisten, taloudellisten ja ihmisten välisten suhteiden syventämiseksi. EU:n ja Marokon huippukokouksessa Granadassa maaliskuussa 2010 vahvistettiin nämä kunnianhimoiset tavoitteet ja korostettiin EU:n ja Marokon kumppanuuden erityisluonnetta. Osapuolet pyrkivät edelleen vahvistamaan suhteiden erittäin korkealla tasolla tätä esimerkillistä ja kumpaakin osapuolta hyödyttävää kumppanuutta ratkaistakseen pysyvästi yhteiset poliittiset, taloudelliset ja yhteiskunnalliset haasteet. Edistyminen kohti hyvää hallintotapaa sekä poliittiset ja yhteiskunnallis–taloudelliset uudistukset ovat yhteisiä periaatteita pitkälle edistyneen maan aseman täytäntöönpanossa. Kumppanuus edellyttää, että Marokko lujittaa sitoumustaan panna täytäntöön aloittamansa merkittävät uudistukset ja syventää niitä poliittisella tasolla erityisesti demokratian, ihmisoikeuksien ja oikeusvaltioperiaatteen kunnioittamisen osalta sekä taloudellisella ja yhteiskunnallisella tasolla varsinkin kestävän edistyksen saavuttamiseksi inhimillisen kehityksen osalta. EU:n tuki suhteutetaan vastaamaan tavoitteita ja Marokon edistymistä uudistusten toteuttamisessa sekä maan tarpeita ja valmiuksia. EU ja Marokko jatkavat ponnistelujaan näiden tavoitteiden saavuttamiseksi ottaen huomioon 1. heinäkuuta 2011 annetun Marokon uuden perustuslain sekä EU:n uuden strategian, joka liittyy demokratiaan ja yhteiseen vaurauteen tähtäävään kumppanuuteen eteläisen Välimeren maiden kanssa. EU tunnustaa, että lähentyminen Euroopan unioniin on perustavanlaatuinen osa Marokon ulkopolitiikkaa. Marokko tavoittelee mahdollisimman läheistä suhdetta EU:hun, jotta se saisi tukea ja kannustusta pyrkimyksilleen nykyaikaistaa politiikkaansa, avata talouttaan ja lisätä sosiaalista yhteenkuuluvuutta. Lisäksi Marokko näkee kumppanuuden tärkeimpänä keinona edistää toimintansa yhdenmukaistamista ja koordinointia EU:n kanssa yhteisen edun kannalta keskeisissä kysymyksissä. Osapuolet katsovat, että tämän prosessin tuomia etuja tehostaa Maghreb-maiden alueellinen yhdentyminen. Ne vahvistavat sitoutuneensa tekemään yhteistyötä sen varmistamiseksi, että alueellinen yhdentyminen saadaan uudelleen vauhtiin. Lisäksi osapuolet sopivat jatkavansa keskusteluja tulevan sopimuksen luonteesta ja muodosta ottaen huomioon Euroopan unionista tehdyn sopimuksen 8 artiklan sekä Marokon pyrkimykset saada aikaan uusi vastavuoroisia suhteita koskeva sopimus. ENP:n EU–Marokko-toimintasuunnitelman avulla on voitu hyödyntää assosiaatiosopimuksella käyttöön otettuja välineitä kohdennetummin ja tukea Marokon tavoitetta lähentää maan taloudellisia ja yhteiskunnallisia rakenteita tiiviimmin unionin rakenteisiin. Uusi pitkälle edistyneen maan aseman täytäntöönpanoa koskeva toimintasuunnitelma on merkittävä askel jatkuvassa prosessissa, jonka tavoitteena on lujittaa Marokon ja EU:n suhteita ja jonka puitteissa otetaan käyttöön kaikki pitkälle edistyneen maan asemaan liittyvät vipuvaikutukset, keinot ja välineet. Tämä väline edistää sellaisten politiikkojen ja toimenpiteiden kehittämistä ja täytäntöönpanoa, joilla lujitetaan oikeusvaltioperiaatetta, demokratiaa ja ihmisoikeuksia, tuetaan talouskasvua, työllisyyttä ja sosiaalista yhteenkuuluvuutta sekä köyhyyden vähentämistä ja ympäristönsuojelua ja edistetään siten kestävän kehityksen pitkän aikavälin tavoitetta. Tämän uuden välineen täytäntöönpanossa on otettava huomioon tarvittava tasapaino Marokon talouden avaamiseen ja nykyaikaistamiseen tähtäävän prosessin nopeuttamisen ja toisaalta kestävän yhteiskunnallis–taloudellisen kehityksen välillä. Osapuolet jatkavat taloudellisen yhdentymisen toteuttamista pitkälle menevää ja laaja-alaista vapaakauppasopimusta koskevien neuvottelujen yhteydessä. Neuvotteluissa syvennetään jo päättyneitä tai parhaillaan käynnissä olevia alakohtaisia neuvotteluja, jotka koskevat erityisesti palvelukaupan ja sijoittautumisoikeuden vapauttamista. Lisäksi neuvotteluissa pohditaan mahdollisuutta parantaa vastavuoroisesti ja osapuolten erityisolosuhteet huomioon ottaen etuusmyönnytyksiä, jotka otettiin käyttöön maataloustuotteita, jalostettuja maataloustuotteita sekä kalastustuotteita koskevan vapaakauppasopimuksen puitteissa. Tässä uudessa välineessä yhdistyvät entinen toimintasuunnitelma ja pitkälle edistyneen maan asemaa koskeva yhteinen asiakirja. Se sisältää sovitut uudistukset ja toimintasuunnitelman puitteissa suunnitellut toimet, joita ei ole vielä pantu täytäntöön, sekä yhteisessä asiakirjassa esitetyt uudet osiot. Lisäksi tässä uudessa välineessä otetaan huomioon eriyttämisen ja omavastuullisuuden periaatteet Marokon uudistusohjelman mukaisesti. Sillä pannaan käytännössä täytäntöön pitkälle edistyneen maan asemaa koskeva etenemissuunnitelma. Uudessa asiakirjassa edellytetään, että Marokon hallitus ottaa käyttöön strategian maan lainsäädännön lähentämiseksi unionin lainsäädäntöön. Strategian yhteydessä on analysoitava lainsäädäntöjen eroja, määritettävä lähentämisen painopisteet ja laadittava täytäntöönpanoaikataulu. Tätä strategiaa tuetaan EU:n ohjelmista. Asiakirjassa esitetään muun muassa Marokon lainsäädännön asteittaista ja järjestelmällistä lähentämistä unionin säännöstöön, jotta Marokon taloutta voidaan vähitellen lähentää EU:n sisämarkkinoihin ja jotta samalla voidaan tukea kauppaa, investointeja ja kasvua. Sitä varten osapuolet sitoutuvat laatimaan systemaattisen analyysin Marokon lainsäädännön ja unionin lainsäädännön eroista toimintasuunnitelmassa mainittujen asiakirjojen pohjalta. Lähentymisessä sovellettavia ensisijaisia tavoitteita ja tarvittavia välineitä arvioidaan erikseen kunkin toimintasuunnitelmaan sisältyvän alan osalta. Lainsäädännön lähentäminen voidaan toteuttaa siten, että i) eräitä aloja koskeva unionin säännöstö sisällytetään kokonaisuudessaan Marokon lainsäädäntöön joko lyhyellä tai pitkällä aikavälillä tai ii) osa unionin säännöstöstä saatetaan Marokon kansalliseen lainsäädäntöön tai iii) Marokon lainsäädäntöön sisällytetään unionin säännöstön pääperiaatteet tai hyvät käytänteet tietyllä alalla. Toimintasuunnitelman kahden ensimmäisen täytäntöönpanovuoden aikana Marokon hallitus laatii kansallisen ohjelman lainsäädännön lähentämiseksi EU:n lainsäädäntöön ja määrittelee lähentymisprosessin keskeiset tavoitteet, laajuuden ja etenemisvauhdin, kuten Marokon kuningas esitti puheessaan vuonna 2010. Uudella toimintasuunnitelmalla edistetään EU:n antaman tuen suunnittelua, täytäntöönpanoa ja seurantaa ottaen huomioon esiin tuodut tarpeet ja saavutetut välivaiheen tulokset. Tätä varten Marokko ja EU asettavat käyttöön varoja yhdessä sovittujen tavoitteiden toteuttamiseksi. EU antaa tukea pääasiassa maaohjelmista, joista on sovittu yhdessä Marokon kanssa. Ohjelmissa määritellään tuen painopistealueet ja ohjeelliset määrärahat. Tuen myöntämisessä noudatetaan tiukasti EU:n ulkoisen avun täytäntöönpanoa varten vahvistettuja sääntöjä ja menettelyjä. EU voi antaa Marokolle tukea monenlaisten välineiden avulla; se voi käyttää muun muassa naapurimaita koskevasta uudesta strategiasta käytyjen keskustelujen pohjalta käyttöön otettuja välineitä. Näitä ovat muun muassa teknisen ja muun asiantuntemuksen, hyvien käytänteiden ja taitotiedon vaihtaminen, tuki valmiuksien kehittämiselle, instituutioiden vahvistamiselle ja alakohtaisille uudistuksille, tuki yhdentymiselle, sosiaaliselle ja taloudelliselle yhteenkuuluvuudelle sekä alueiden välisten kehityserojen vähentämiselle ja tuki kansalaisyhteiskunnalle. Eurooppalaisten rahoituslaitosten myöntämillä lainoilla on myös keskeinen merkitys uuden toimintasuunnitelman täytäntöönpanossa. EU:n rahoittamilla naapuruuspolitiikan investointivälineellä ja Euro–Välimeri-investointi- ja kumppanuusvälineellä (FEMIP) tulee olemaan tärkeä vipuvaikutus lainojen saamisessa infrastruktuurien toteuttamiseen sekä kehitystyössä ja kumppanuuksien luomisessa yksityisen sektorin kanssa. Näin saadaan muun muassa käyttöön kaikki Euroopan investointipankin (EIP) osoittamat varat, joille myönnetään takaus FEMIP:n puitteissa. Osapuolet ovat myös sopineet pohtivansa yhdessä, miten ne voisivat parhaalla mahdollisella tavalla hyödyntää uusia rahoitusyhteistyön toteutusvälineitä, joita on otettu käyttöön naapurimaita koskevan uuden lähestymistavan pohjalta, sekä varmistaa riittävät taloudelliset resurssit, joita Marokko tarvitsee voidakseen toteuttaa nämä uudistukset ja lähentymisen EU:n kanssa. Tavoitteena on tehostaa Marokon lähentymistä EU:hun ja parantaa lähentymisen tason riittävyyttä. Toimintasuunnitelma on tarkoitus panna täytäntöön viiden vuoden kuluessa (2013–2017). Erityistä huomiota kiinnitetään ensisijaisiin toimiin, jotka esitetään toimintasuunnitelmaan olennaisesti kuuluvassa taulukossa (ks. liite III). Osapuolet voivat toimintasuunnitelman täytäntöönpanon aikana mukauttaa suunnitelmaa vastaamaan Marokon hallituksen ja/tai EU:n asettamia uusia ensisijaisia tavoitteita ilman, että olisi laadittava uusi toimintasuunnitelma. Jotta uudistuksia voidaan toteuttaa monilla keskeisillä aloilla, on asetettava tarkat tavoitteet ja asetettava käyttöön riittävät resurssit. Assosiaationeuvosto ja assosiaatiosopimuksella perustetut alakomiteat seuraavat säännöllisesti toimintasuunnitelman täytäntöönpanossa tapahtunutta edistystä ja tuen myöntämistä. Osapuolet voivat myös laatia edistymistä koskevia kertomuksia. Kansalaisyhteiskunnan olisi voitava osallistua aktiivisesti tähän seurantaan. Toimintasuunnitelma, joka on osa pitkälle edistyneen maan aseman täytäntöönpanoa, on tärkeä vaihe EU:n ja Marokon suhteiden kehityksessä kohti etuoikeutettua kumppanuutta. Tältä pohjalta pitkälle edistyneen maan asemaa käsittelevä tilapäinen työryhmä jatkaa keskustelujaan, joiden yhteydessä on tarkoitus kehittää uusia näkökulmia tähän kumppanuuteen ja määrittää sen sisältö, välineet ja lopulliset tavoitteet. II. Toimintasuunnitelma A. KOHTI YHTEISIIN ARVOIHIN PERUSTUVAA ALUETTA 1. Poliittinen ja strateginen vuoropuhelu 1.1 Yhteistyö ulko- ja turvallisuuspolitiikan alalla Vahvistetaan ulko- ja turvallisuuspoliittista vuoropuhelua ja yhteistyötä, jotta voidaan sovittaa säännöllisesti yhteen osapuolten näkemykset kansainvälisistä kysymyksistä, ottaa huomioon osapuolten edut sekä lujittaa turvallisuutta ja vakautta erityisesti Maghreb-maissa Kehitetään kahdenvälistä poliittista vuoropuhelua erityisesti seuraavin keinoin: · erityisiä kysymyksiä käsittelevät Marokon ja EU:n huippukokoukset · Marokon ulkoministerin sekä unionin ulkoasioiden ja turvallisuuspolitiikan korkean edustajan, Euroopan komission varapuheenjohtajan väliset erityisiä kysymyksiä käsittelevät kokoukset · Marokon ulkoministerin ja eurooppalaisten ulkoministerien epäviralliset kokoukset · Marokon ministerien osallistuminen eurooppalaisten ministerien kanssa EU:n ministerineuvoston säännöllisten kokousten yhteydessä järjestettäviin tapaamisiin · Marokon korkeiden virkamiesten ja EU:n neuvoston komiteoiden ja työryhmien, erityisesti poliittisten ja turvallisuusasioiden komitean, Mashrekin ja Maghrebin työryhmän, Afrikka-työryhmän, terrorismityöryhmän ja ihmisoikeustyöryhmän, jäsenten erityistapaamiset · Marokon tapauskohtainen tuki EU:n neuvoston yhteisen ulko- ja turvallisuuspolitiikan (YUTP) alalla antamille julkilausumille ja päätöksille EU:n vahvistamien menettelyjen mukaisesti. Yhteiset näkökannat monenvälisillä foorumeilla · Marokon ulkoministerin ja korkean edustajan väliset kokoukset New Yorkissa osapuolten näkökantojen sovittamiseksi yhteen entistä paremmin · yhteiset aloitteet YK:n ihmisoikeusneuvostossa ja YK:n yleiskokouksen kolmannessa komiteassa sekä muissa kansainvälisissä järjestöissä osapuolten yhdessä vahvistamien ensisijaisten tavoitteiden pohjalta sekä aikataulun laatiminen yhteistyökokouksia varten, joita järjestetään Genevessä ja New Yorkissa ennen ihmisoikeuskysymyksistä vastaavien YK:n elinten kokouksia · epävirallisten yhteistyömekanismien käyttöönotto monenvälisten yleissopimusten täytäntöönpanon edistämiseksi · yhteistyö- ja koordinaatiokokoukset aloitteista, jotka koskevat kansainväliseen, alueelliseen ja osa-aluetason turvallisuuteen kohdistuvien uhkien torjuntaa · Marokon ja EU:n yhteistyö ilmastonmuutoksen torjunnan alalla. Vahvistetaan yhteistyötä konfliktien ehkäisyn ja kriisinhallinnan aloilla · yhteistyön ja vuoropuhelun lujittaminen yhteisen turvallisuus- ja puolustuspolitiikan (YTPP) puitteissa · tietoturvallisuutta koskevan puitesopimuksen suunnittelu · puitesopimuksen tekeminen Marokon osallistumisesta EU:n (sotilaallisiin ja siviili-) kriisinhallintaoperaatioihin · osallistuminen tarvittaessa Euroopan turvallisuus- ja puolustusakatemian (ETPA) järjestämään koulutukseen kriisien ehkäisyn ja kriisinhallinnan alalla · yhteistyömahdollisuuksien kartoittaminen konfliktien jälkeisen hallinnan ja jälleenrakentamisen alalla rauhan lujittamiseksi · Afrikan rauhaa ja turvallisuutta koskevan kumppanuuden kehittäminen kummankin osapuolen edut huomioon ottaen · YK:n konfliktinratkaisupyrkimysten edistäminen · aktiivinen osallistuminen aloitteeseen kemiallisia, biologisia, säteily- ja ydinaineita koskevien alueellisten osaamiskeskusten perustamiseksi vahvistamaan institutionaalisia valmiuksia torjua kemiallisia, biologisia, säteily- ja ydinriskejä riippumatta siitä, ovatko ne seurausta rikoksesta, onnettomuudesta vai luonnonkatastrofista (Länsi-Afrikan / Atlantin rannikon keskuksen sihteeristö on tarkoitus perustaa Marokkoon). Syvennetään yhteistyötä joukkotuhoaseiden leviämisen estämisen sekä aseiden ja kaksikäyttötuotteiden vientivalvonnan alalla · vuonna 2010 järjestetyn ydinsulkusopimuksen tarkistuskonferenssin päätösasiakirjan täytäntöönpanon edistäminen · aktiivinen osallistuminen asekauppasopimuksen neuvotteluprosessiin · seminaarien ja harjoitusten järjestäminen ydinterrorismin torjuntaa koskevan maailmanlaajuisen aloitteen periaatteiden täytäntöönpanosta · joukkotuhoaseiden ja niiden kantolaitteiden leviämisen estämistä koskevan vuoropuhelun lujittaminen, mukaan lukien joukkotuhoaseiden alueelliselle turvallisuudelle aiheuttamien uhkien tarkastelu erityisesti seuraavien toimien avulla: – kansainvälisten velvoitteiden ja erityisesti Yhdistyneiden kansakuntien turvallisuusneuvoston päätöslauselmien nro 1540/04 ja 1977/2011 täytäntöönpano kansallisella tasolla – liittyminen alan keskeisiin kansainvälisiin sopimuksiin ja niiden täytäntöönpano kansallisella tasolla vahvistamalla yhteistyötä toimivaltaisten kansainvälisten organisaatioiden, kuten Kansainvälisen atomienergiajärjestön (IAEA), kanssa – tiiviimpi yhteistyö joukkotuhoaseiden tai niiden kantolaitteiden valmistuksessa tarvittavien aineiden, laitteiden tai taitotiedon laittoman kaupan ehkäisemiseksi ja torjumiseksi – ballististen ohjusten leviämisen estävän Haagin käytännesäännöstön (HCOC) ja täydellisestä ydinkoekiellosta tehdyn sopimuksen (CTBT) maailmanlaajuisen soveltamisen ja täytäntöönpanon edistäminen · tehokkaan kansallisen aseiden ja kaksikäyttötuotteiden vientivalvontajärjestelmän täytäntöönpano, jotta voidaan valvoa aseiden sekä joukkotuhoaseiden valmistuksessa tarvittavien tuotteiden vientiä ja kauttakuljetusta erityisesti seuraavien toimien avulla: – vientivalvontaa ja erityisesti aseiden ja kaksikäyttötuotteiden lopullista määränpäätä koskevien säännösten antaminen sekä tehokkaat ja asianmukaiset seuraamukset, joita sovelletaan, jos säännöksiä ei noudateta – kumppanuuden luominen viranomaisten ja yksityisten toimijoiden välille aseiden ja kaksikäyttötuotteiden vientivalvontaa koskevista velvoitteista tiedottamiseksi ja velvoitteiden noudattamisen varmistamiseksi · kevyiden ja pienaseiden vientivalvontaan sekä jälleenlaivauksen ja kauttakuljetuksen valvontaan liittyviä kysymyksiä koskevan vuoropuhelun vahvistaminen muun muassa järjestämällä alueellisia koulutus- ja tiedotustilaisuuksia · perinteisten aseiden, myös kevyiden ja pienaseiden, laittoman kaupan ehkäisemistä ja torjuntaa koskeva yhteistyö. 1.2 Pelastuspalvelualan yhteistyö · Jatketaan alueellista yhteistyötä luonnonkatastrofien ja ihmisen aiheuttamien katastrofien ehkäisemiseksi ja niihin valmistautumiseksi ja vastaamiseksi. · Luodaan toimintaedellytykset marokkolaisten organisaatioiden ja Euroopan komission elinten yhteistyölle unionin pelastuspalvelumekanismin puitteissa toimivan seuranta- ja tiedotuskeskuksen (MIC) kanssa pelastuspalvelumekanismin toiminnan yhteydessä. · Edistetään pelastuspalvelualan yhteistyön lujittamista ja monipuolistamista, mukaan lukien luonnonkatastrofien ja teknologian aiheuttamien riskien ehkäiseminen, niihin valmistautuminen ja niiden hallinta, hälytysjärjestelmän luominen luonnonkatastrofien varalta sekä asianmukaiset koulutus- ja erikoistumistoimet. 1.3 Alueellinen yhteistyö Tuetaan alueelliseen yhdentymiseen liittyvien aloitteiden ja hankkeiden täytäntöönpanoa · aktiivinen osallistuminen Välimeren unionin optimaaliseen täytäntöönpanoon kattavan ja solidaarisen kumppanuuden aikaansaamiseksi · sitoutuminen 5 + 5 ‑vuoropuheluun sekä Maghrebin arabiunionin (UMA) ja EU:n väliseen yhteistyöhön perustuvien osa-aluetason koordinointi- ja yhteistyömekanismien lujittamiseen erityisesti kehittämällä vaihtelevaan geometriaan perustuvia hankkeita yhteisen edun kannalta keskeisillä aloilla · alueiden sisäisen yhdentymisen edistäminen erityisesti UMA:n puitteissa muun muassa talouden ja kaupan aloilla · Agadirin sopimuksen tehokkaan täytäntöönpanon edistäminen Välimeren eteläpuolella sijaitsevien arabimaiden keskinäisen taloudellisen yhdentymisen lujittamiseksi · Afrikan ja EU:n kumppanuutta koskevan kahdenvälisen koordinoinnin lujittaminen. 2. Demokratia, oikeusvaltioperiaate ja hallintotapa Tässä jaksossa mainitut toimet liittyvät demokratian periaatteiden ja ihmisoikeuksien kunnioittamiseen sekä hallintotapaan erityisesti 1. heinäkuuta 2011 annetun Marokon perustuslain täytäntöönpanon puitteissa. 2.1 Demokratia, oikeusvaltioperiaate ja hallintotapa Lujitetaan demokratian ja oikeusvaltioperiaatteen sekä vallan eriyttämisen ja tasapainon takaavia instituutioita · parlamentin ja hallituksen roolin lujittaminen · poliittisten puolueiden roolin vahvistaminen moniarvoisen demokratian puitteissa sekä puolueiden ja parlamenttiryhmien välisen yhteydenpidon lujittaminen · parlamentin opposition osallistumisen ja keskeisen roolin vahvistaminen parlamentin toiminnassa sekä opposition oikeuksien turvaaminen · kansalaisyhteiskunnan roolin vahvistaminen erityisesti lisäämällä yhteistyötä kansalaisyhteiskunnan toimijoiden sekä säädöshankkeiden valmisteluun osallistuvien sidosryhmien kanssa; yhteistyöelinten perustaminen, jotta mainitut tahot voivat osallistua politiikan valmisteluun, täytäntöönpanoon ja arviointiin · kansalaisten yhteiskunnalliseen elämään osallistumisen tukeminen erityisesti antamalla kansalaisille oikeus esittää vetoomuksia ja säädösaloitteita · vaaliluetteloihin kirjautumista ja vaaleihin osallistumista edistävien toimien tehostaminen · demokratian ja oikeusvaltioperiaatteen lujittamista ja erityisesti perustuslakituomioistuimen perustamista tukevien toimenpiteiden ja hallinnollisten elinten vahvistaminen · demokraattisten vaalien järjestäminen kansainvälisten normien mukaisesti myös jatkossa · riippumatonta ja puolueetonta vaalitarkkailua koskevan lain täytäntöönpanon jatkaminen myös ottamalla kansalaisyhteiskunta mukaan tarkkailutoimintaan · naisten ja miesten tasavertaista pääsyä vaaleilla täytettäviin tehtäviin edistävien lainsäädäntötoimien sekä naisten politiikkaan osallistumista lisäävien toimien täytäntöönpanon jatkaminen · Marokon tukeminen sellaisten toimien täytäntöönpanossa, joiden avulla ulkomailla asuvat marokkolaiset voivat käyttää oikeuttaan äänestää ja asettua ehdolle · kansallisen ihmisoikeusneuvoston ja oikeusasiamiehen toimintavalmiuksien ja riippumattomuuden edistäminen ja lujittaminen. Nykyaikaistetaan julkishallintoa · julkisten palvelujen saatavuuden varmistaminen tasavertaisuuden, maantieteellisen kattavuuden ja palvelujen jatkuvuuden periaatteiden mukaisesti sekä laatua, avoimuutta, tilinteko- ja vastuuvelvollisuutta koskevien normien soveltaminen julkisiin palveluihin; julkishallinnon toimintaan sovellettavien hyvää hallintotapaa koskevien sääntöjen vahvistaminen julkisten palvelujen peruskirjassa ja kyseisen peruskirjan täytäntöönpano · valitusten vastaanottoa, käsittelyä ja hallinnointia koskevien julkishallinnon rakenteiden lujittaminen sekä koulutusohjelmien laatiminen valituksia vastaanottavia viranomaisia varten · julkishallinnon henkilöstöhallinnon nykyaikaistaminen · hallintomenettelyjen yksinkertaistaminen · unionin politiikkoja koskeva koulutus · sukupuolten tasa-arvon edistäminen julkisissa viroissa ja erityisesti naisten vastuullisiin tehtäviin pääsyn lisääminen · julkisten politiikkojen arviointia koskeva yhteistyö. 2.2 Hajauttaminen ja alueellistaminen Lujitetaan hallinnon ja julkisen talouden hajauttamista · hallinnon hajauttamisen täytäntöönpano · alue- ja paikallisyhteisöjen johtamis- ja koulutusvalmiuksien sekä teknisten ja henkilöstöhallintoon liittyvien valmiuksien parantaminen · alue- ja paikallisyhteisöjen ja niiden yhteenliittymien rahoitusta koskevan lain täytäntöönpano · paikallisverotuksen yksinkertaistaminen ja sen kannattavuuden lisääminen · paikallisyhteisöjen paremmat valmiudet arvioida ja hyödyntää verotusmahdollisuuksiaan · marokkolaisten ja eurooppalaisten paikallisyhteisöjen kumppanuutta ja yhteistyötä koskevien aloitteiden tukeminen · laajennetun alueellistamisen täytäntöönpano antamalla ja panemalla täytäntöön laki, jossa vahvistetaan puitteet ja yksityiskohtaiset säännöt alue- ja paikallisyhteisöjen toiminnalle · alueellistamishanketta hoitavien hallintoelinten valmiuksien lujittaminen erityisesti rahoitusmallin ja taloudellisen tasauksen määrittelyssä, asianmukaisen hallinnollisen organisaation laatimisessa sekä kumppanuuksien luomisessa ja sopimusten tekemisessä · paikallisten palvelujen ammattimaisuuden lisääminen ja toiminnan valvonnan vahvistaminen · marokkolaisten alueellisten ja paikallisten elinten sekä EU:n alueiden komitean välisten yhteistyötoimien tukeminen. 2.3 Oikeuslaitoksen uudistaminen Uudistetaan oikeuslaitosta ja lisätään sen riippumattomuutta · tuomarikunnan riippumattomuuden lisääminen ja toiminnan tehostaminen sekä oikeuslaitoksen ylimmän neuvoston perustaminen · tuomarien riippumattomuuden varmistaminen toteuttamalla erityisesti tuomareiden nimittämistä, ylenemistä ja eläkkeelle siirtämistä sekä tuomareihin kohdistettavia kurinpitotoimia koskevat välttämättömät uudistukset · tuomareiden asemaa koskevan lain ja kirjaamoa koskevan lain sekä oikeusalan ammatteja sääntelevien oikeudellisten puitteiden tarkistaminen · oikeussuojan saatavuuden parantaminen ja oikeussuojan tekeminen maksuttomaksi kaikille, joilla ei ole riittävästi varoja, mikäli tästä säädetään laissa · oikeudenmukaista oikeudenkäyntiä koskevan oikeuden, syyttömyysolettamaa koskevan periaatteen sekä tehokkaita oikeussuojakeinoja koskevan oikeuden varmistaminen · uuden rikoslain viimeistely sekä rikosprosessi- ja siviiliprosessilakien tarkistaminen kansainvälisten normien mukaisesti · kansallisen rikosten seurantakeskuksen luominen · vaihtoehtoisten riitojenratkaisukeinojen, kuten sovittelun ja välimiesmenettelyn, kehittäminen, vankeusrangaistuksen korvaavien rangaistusten soveltaminen ja syytettyjen seurantajärjestelmän käyttöönotto · tuomiovallan hajauttamisen sekä tuomioistuinten sijainnin ja oikeuslaitoksen organisaation tarkistamisen jatkaminen · oikeudenkäyntimenettelyjen yksinkertaistaminen ja parantaminen muun muassa lyhentämällä menettelyjen kestoa, jotta tuomiot annettaisiin ja pantaisiin täytäntöön kohtuullisessa ajassa · pidätetyille tarkoitetun oikeusavun parantaminen lainsäädännön mukaisesti · tuomareiden ja muiden tuomioistuimissa työskentelevien koulutuksen syventäminen seuraavilla aloilla: ihmisoikeudet, kansainväliset yleissopimukset, pidätettyjen oikeudet, yhtiöoikeus · ensimmäisen oikeusasteen tuomioistuinten perheoikeuden jaostojen vahvistaminen perheoikeuden soveltamisen tukemiseksi · nuorisotuomioistuinten tuomarien sekä alaikäisiä koskevista asioista vastaavan rikospoliisin valmiuksien vahvistaminen · sosiaalisten tukipalvelujen, kuten sosiaalityöntekijöiden sekä alaikäisten tarkkailusta tai kuntouttamisesta vastaavien laitosten, valmiuksien ja infrastruktuurin vahvistaminen · alaikäisiä koskevien kansainvälisten oikeusnormien, erityisesti Yhdistyneiden kansakuntien nuoriso-oikeutta koskevien, vuonna 1985 laadittujen vähimmäissäännösten (Beijingin säännöt) ja Yhdistyneiden kansakuntien nuorisorikollisuuden ehkäisemiseksi vuonna 1990 antamien suuntaviivojen (Riadin suuntaviivat), soveltamisen varmistaminen. Parannetaan vankilaoloja · pidätettyjen oikeuksien täysimääräinen kunnioittaminen pidätyksen kaikissa vaiheissa · vankeinhoidosta ja vankien yhteiskuntaan sopeuttamisesta vastaavan pääosaston organisaation lujittaminen erityisesti koulutuksen, vankien oikeuksien turvaamisen (vankilaolojen parantaminen), vankiloiden ahtauden ja vankien yhteiskuntaan sopeuttamisen osalta · henkilöiden fyysisen ja henkisen koskemattomuuden turvaaminen sekä koskemattomuuden rikkomisesta rankaisematta jättämisen tehokkaampi torjunta, mukaan lukien kidutuksen ja muun julman, epäinhimillisen tai halventavan kohtelun tai rangaistuksen vastaiseen yleissopimukseen perustuvien velvoitteiden noudattaminen · henkilökunnan ja vartijoiden kouluttaminen vahvistamalla heidän pedagogisia sekä turvallisuuteen ja ihmisoikeuksiin liittyviä valmiuksiaan · uusien koulutuskeskusten perustaminen vankiloihin · yhteistyö vankien yhteiskuntaan sopeuttamisen tehostamiseksi · vankilaolojen parantaminen vähentämällä vankiloiden ahtautta vankiloiden rakentamis- ja kunnostamisohjelman avulla · vankeinhoidon hajauttaminen perustamalla yhdeksän alueellista osastoa vankiloiden hajautetun lähihallinnon luomiseksi. 2.4 Ihmisoikeuksien ja perusvapauksien edistäminen ja suojelu Varmistetaan ihmisoikeuksien ja perusvapauksien kunnioittaminen, edistäminen ja suojelu kansainvälisten normien mukaisesti · Marokossa käytössä olevien oikeudellisten keinojen yhdenmukaistaminen kansainvälisten ihmisoikeusnormien kanssa · asianmukaisesti ratifioitujen ja julkaistujen kansainvälisten yleissopimusten asettaminen etusijalle Marokon lainsäädäntöön nähden ja kansallisen lainsäädännön mukauttaminen vastaamaan kyseisiä sopimuksia (perustuslain johdanto) · kaikkinaisen naisten syrjinnän poistamista koskevan yleissopimuksen valinnaisen pöytäkirjan saattaminen osaksi kansallista lainsäädäntöä ja täytäntöönpano · rotusyrjinnän poistamista valvovan komitean 77. istunnossaan Genevessä elokuussa 2010 Marokkoa koskevan määräaikaiskatsauksen tarkastelun pohjalta antamien suositusten täytäntöönpano · kansalaisoikeuksia ja poliittisia oikeuksia koskevaan kansainväliseen yleissopimukseen liittyvää, kanteluihin sovellettavia menettelyjä koskevaa valinnaista pöytäkirjaa nro 1, kaikkinaisen naisten syrjinnän poistamista koskevan yleissopimuksen valinnaista pöytäkirjaa sekä kidutuksen vastaisen yleissopimuksen valinnaista pöytäkirjaa koskevien Marokon liittymiskirjojen tallettaminen Yhdistyneiden kansakuntien huostaan · kaikkien henkilöiden suojelemiseksi tahdonvastaiselta katoamiselta tehdyn kansainvälisen yleissopimuksen ratifiointi · YK:n ihmisoikeusneuvoston yleisissä määräaikaisarvioinneissa esittämien suositusten täytäntöönpanon jatkaminen Marokossa · mahdollisuus pyytää Marokkoa osallistumaan pysyvästi erityismenettelyihin · neuvottelujen jatkaminen Kansainvälisen rikostuomioistuimen Rooman perussäännön ratifioimiseksi · suojellaan lailla tehokkaammin oikeutta elämään ja jatketaan kuolemanrangaistuksen soveltamisen keskeyttämistä sekä vuoropuhelua kuolemanrangaistuksen poistavien rikoslain säännösten tarkistamisesta ja kansalaisoikeuksia ja poliittisia oikeuksia koskevan kansainvälisen yleissopimuksen valinnaiseen pöytäkirjaan nro 2 liittymisestä · oikeus- ja sovintokomission kaikkien suositusten täytäntöönpanon jatkaminen ja erityisesti rankaisemattomuuden vastustamista koskevan kansallisen strategian täytäntöönpano · demokratiaa ja ihmisoikeuksia koskevan kansallisen toimintasuunnitelman hyväksyminen ja täytäntöönpano · rasismin ja muukalaisvihan torjuntaa koskevan vuoropuhelun ja yhteistyön tehostaminen · lain antaminen tamazightin hyväksymiseksi valtion viralliseksi kieleksi arabian rinnalla sekä kyseisen lain täytäntöönpano · Marokon eri kansanryhmien kulttuuristen oikeuksien edistämiseen ja säilyttämiseen tähtäävien toimien lujittaminen (toimia on jo käynnistetty audiovisuaalialalla) sekä Marokossa puhuttavien murteiden suojelu: Marokon kielten ja kulttuurin kansallisen neuvoston perustaminen · uskonnon harjoittamisen vapauden turvaaminen · kaikenlaisen syrjinnän torjunnan edistäminen kansalaisoikeuksia ja poliittisia oikeuksia koskevan kansainvälisen yleissopimuksen 26 artiklan mukaisesti. 2.5 Sananvapaus, myös audiovisuaalialalla, sekä yhdistymis- ja kokoontumisvapaus Varmistetaan perusvapauksien suojelu kansainvälisten normien mukaisesti · sananvapautta koskevien takeiden vahvistaminen kansainvälisten normien mukaisesti · lehdistöä koskevan uuden lain antaminen kansainvälisten ihmisoikeusnormien mukaisesti sekä tuki lehdistön eettisten käytännesääntöjen laatimiselle ja täytäntöönpanolle; vapaudenriiston käytön mahdollinen vähentäminen tai poistaminen toimittajien osalta sekä lähdesuojan takaaminen toimittajien työn yhteydessä · lehdistön itsesääntelyn tehokas soveltaminen varmistamalla demokratian kunnioittaminen ja eettisten sääntöjen noudattaminen kansainvälisten sääntöjen mukaisesti · kansallisen lehdistöneuvoston täytäntöönpanon viimeistely · viestinten moniarvoisuutta ja riippumattomuutta, erityisesti taloudellista riippumattomuutta, edistävien uudistusten toteuttaminen muun muassa vapauttamalla viestintä- ja mainosmarkkinat · audiovisuaalisesta viestinnästä vastaavan korkean viranomaisen roolin lujittaminen audiovisuaalialan vapauttamiseksi, viestinten moniarvoisuuden lisäämiseksi sekä monenlaisten näkemysten ja ajatusten esille pääsyn tukemiseksi · audiovisuaalialan ulkoisen moniarvoisuuden (toimijoiden moniarvoisuus) ja sisäisen moniarvoisuuden (sisällön moniarvoisuus) lujittaminen pyrkimyksenä varmistaa riittävät varat monipuolisen sisällön tuottamiseksi ja erityisesti ammattimaisen ja tehokkaan audiovisuaalisen tietojärjestelmän käyttöön ottamiseksi · viranomaisten, vaaleilla valittujen elinten ja julkisen palvelun tehtävää hoitavien organisaatioiden tietoihin tutustumisoikeutta koskevien lainsäädäntötoimien hyväksyminen ja täytäntöönpano · sovittelumenettelyjen käyttö painovapausrikkomusten tapauksissa ennen asian viemistä oikeuteen · yhdistymisvapautta koskevan lainsäädännön tehokas soveltaminen sekä tehokkaammat keinot valittaa viranomaisten päätöksistä tai laiminlyönneistä · julkisia mielenosoituksia ja kokoontumisia koskevan lain muuttaminen löytämällä tasapaino yleisen järjestyksen kunnioittamisen ja perusoikeuksien ja ‑vapauksien turvaamisen välillä · lakko-oikeutta koskevan lain antaminen ja täytäntöönpano yhteistyössä työmarkkinaosapuolten kanssa. 2.6 Naisten oikeuksien edistäminen Edistetään naisten kansalaisoikeuksia ja poliittisia, yhteiskunnallisia ja taloudellisia oikeuksia sekä naisten ja miesten välistä tasa-arvoa kaikilla aloilla · kaikkinaisen naisten syrjinnän poistamista koskevan yleissopimuksen sekä yhtäläisiä oikeuksia ja vapauksia politiikan, talouden, yhteiskunnan, kulttuurin, koulutuksen ja ympäristön aloilla koskevan periaatteen täytäntöönpano · sukupuolten välisen tasa-arvon toteuttaminen, sukupuolten tasa-arvoa valvovan viranomaisen perustaminen sekä kaikenlaisen syrjinnän torjunta · hallituksen tasa-arvo-ohjelman (2011–2015) täytäntöönpano sukupuolten tasa-arvon toteuttamiseksi julkisissa politiikoissa · naisen roolia yhteiskunnassa käsitelleen Euro–Välimeri-kokouksen (Marrakech, marraskuu 2009) päätelmien täytäntöönpano · naisten oikeuksien edistämistä ja suojelemista koskevien mekanismien ja rakenteiden käyttöönotto ja lujittaminen · perhelain soveltamisen tehostamiseksi tarvittavien keinojen ja välineiden käyttöönotto, tuomareiden valistaminen ja kouluttaminen perhelainsäädännön periaatteista ja tavoitteista sekä perheasiain tuomioistuinten aineellisten resurssien ja henkilöstön lisääminen · perheiden tukemiseen tarkoitetun rahaston perustaminen ja toiminta · naisiin kohdistuvan väkivallan torjuntaa koskevien oikeudellisten puitteiden viimeistely (rikoslain uudistamisen sekä naisiin kohdistuvaa väkivaltaa koskevan lain hyväksymisen yhteydessä) · työlainsäädännössä vahvistettujen tasa-arvotoimenpiteiden soveltamisen tehostaminen. 2.7 Lapsen oikeuksien sekä haavoittuvassa asemassa olevien henkilöiden ja erityisesti vammaisten oikeuksien edistäminen Varmistetaan lapsen oikeuksien ja vammaisten oikeuksien suojelu kansainvälisten normien mukaisesti · alle 15-vuotiaiden työnteon kieltävän työlainsäädännön tehokasta soveltamista koskevien valvontamekanismien lujittaminen Kansainvälisen työjärjestön (ILO) yleissopimusten nro 182 ja 138 mukaisesti · kotiapulaisten työsuhteen ehtoja ja työoloja koskevan lain antaminen ja täytäntöönpano · varattomille tarkoitetun sairausvakuutusjärjestelmän (RAMED) laajempi käytön yleistäminen · vammaisten oikeuksia koskevan lain antaminen ja täytäntöönpano · perhe- ja lapsiasioita käsittelevän neuvoa-antavan toimikunnan sekä nuoria ja järjestötoimintaa koskevan neuvoa-antavan toimikunnan perustaminen. 2.8 Marokon, EU:n ja Euroopan neuvoston yhteistyö Kehitetään Marokon ja Euroopan neuvoston yhteistyötä erityisesti Euroopan neuvoston erityisaloilla sekä kartoitetaan synergiamahdollisuuksia tämän yhteistyön painopisteiden ja EU:n ja Marokon kumppanuuden puitteissa toteutettavien toimien välillä · yhteistyön käynnistäminen Marokon kansallisen ihmisoikeusneuvoston ja Euroopan neuvoston ihmisoikeusvaltuutetun välillä ihmisoikeuksien edistämiseksi · Marokon asteittainen liittyminen sellaisiin perusoikeuksien suojelua koskeviin Euroopan neuvoston yleissopimuksiin, joihin voivat liittyä myös Euroopan neuvoston ulkopuoliset maat neuvoston liittymismenettelyjä noudattaen; erityisesti tämä koskee seuraavia sopimuksia: – tietoverkkorikollisuutta koskeva yleissopimus ja sen lisäpöytäkirja – yleissopimus ihmiskaupan vastaisesta toiminnasta – lasten oikeuksien käyttöä koskeva eurooppalainen yleissopimus – yleissopimus lasten suojelemisesta seksuaalista riistoa ja seksuaalista hyväksikäyttöä vastaan – rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoituksen estämistä koskeva yleissopimus – lahjonnan torjumista koskevat yleissopimukset sekä lisäpöytäkirja – terrorismin ennaltaehkäisyä koskeva yleissopimus – keskinäistä oikeusapua rikosasioissa koskeva yleissopimus ja sen toinen lisäpöytäkirja – yleissopimus kidutuksen ja epäinhimillisen tai halventavan kohtelun tai rangaistuksen estämiseksi – yleissopimus yksilöiden suojelusta henkilötietojen automaattisessa tietojenkäsittelyssä – audiovisuaalisen viestinnän alaan liittyvät yleissopimukset sekä tuki Marokon liittymiselle Euroopan audiovisuaaliseen seurantakeskukseen · kolmenvälisen yhteistyöohjelman täytäntöönpano · demokratiakumppanin aseman täytäntöönpanon jatkaminen Euroopan neuvoston parlamentaarisen yleiskokouksen puitteissa · marokkolaisten alueellisten ja paikallisten elinten sekä Euroopan neuvoston paikallis- ja aluehallintoasiain kongressin välisten yhteistyötoimien tukeminen · Demokratiaa oikeusteitse -komission (Venetsian komission) asiantuntemuksen hyödyntäminen Marokossa, joka on ollut komission jäsen vuodesta 2007 · ihmisoikeuksia koskevan Marokon lainsäädäntökehyksen lähentäminen Euroopan neuvoston kehykseen. 2.9 Korruption torjunta Tehdään yhteistyötä korruption torjumiseksi · korruption ehkäisemistä ja torjuntaa koskevien Yhdistyneiden kansakuntien yleissopimusten ja muiden keskeisten sopimusten täytäntöönpano · yhteistyön jatkaminen OECD:n kanssa korruption ehkäisemiseksi ja torjumiseksi · korruption ehkäisemistä ja torjuntaa koskevan Marokon lainsäädännön nykyaikaistamisen ja yhdenmukaistamisen jatkaminen · korruption ehkäisemistä ja torjuntaa koskevaan kansalliseen strategiaan sisältyvän toimintasuunnitelman täytäntöönpano · valmiuksien vahvistaminen korruption ehkäisemiseen ja torjumiseen tähtäävien politiikkojen arvioimiseksi objektiivisesti · korruptioriskien kartoittaminen alueellista ja alakohtaista lähestymistapaa noudattaen · julkishallinnon menettelyjen avoimuuden, yksinkertaisuuden ja paperittomaksi muuttamisen sekä sähköisen hallinnon tavoitteiden täytäntöönpanon edistäminen · tarkastuksesta, valvonnasta, seurannasta ja vastuuvelvollisuudesta vastaavien elinten lujittaminen niiden päätösten avoimuuden varmistamiseksi sekä kyseisten elinten välisen koordinoinnin kehittäminen · rehellisyyttä ja avoimuutta koskevien sääntöjen vahvistaminen julkisessa varainhoidossa, julkisten palvelujen siirretyssä hallinnossa sekä julkisten hankintasopimusten tekemisessä ja täytäntöönpanossa · lahjomattomuutta ja korruption torjuntaa valvovan kansallisen elimen perustaminen ja sen roolin, riippumattomuuden ja valmiuksien vahvistaminen · kansalaisyhteiskunnan tukeminen osallistumaan tehokkaammin korruption ehkäisyyn · korruption torjuntaan keskittyvien oikeusapukeskusten perustamisen tukeminen · taloudellisia asioita käsittelevien tuomioistuinten, mukaan lukien tilintarkastustuomioistuimen, vahvistaminen · korruption uhrien ja ilmiantajien suojelua koskevan lain soveltaminen. Toteuttaakseen kaikki jaksossa ”YHTEISIIN ARVOIHIN PERUSTUVA ALUE” vahvistetut tavoitteet Marokko pyrkii saamaan kaikki kansalliset toimijat ja sidosryhmät ymmärtämään ihmisoikeuksien ja perusvapauksien suojaamiseksi tehdyssä Euroopan neuvoston yleissopimuksessa, EU:n perusoikeuskirjassa, Euroopan neuvoston osittaissopimuksissa sekä asiaa koskevissa EU:n direktiiveissä vahvistettujen periaatteiden ja arvojen noudattamisen tärkeyden. Tämän asiakirjan liitteenä (ks. liite I) on viitteellinen luettelo niistä EU:n säännöksistä, jotka on otettava huomioon tässä yhteydessä. Tiedottaminen koskee myös kansallista lainsäätäjää, jonka on otettava huomioon nämä arvot ja periaatteet kansallista lainsäädäntöä kehittäessään. 3. Oikeus- ja turvallisuusalan yhteistyö 3.1 Oikeudellinen yhteistyö yksityis- ja rikosoikeudellisissa asioissa Annetaan lainsäädäntöä valtioiden välisestä oikeudellisesta yhteistyöstä · keskeisten kansainvälisten yleissopimusten täytäntöönpano, mukaan lukien seuraavat: – oikeudenkäynti- ja muiden asiakirjojen tiedoksiantoa ulkomailla siviili- tai kauppaoikeudellisissa asioissa koskeva Haagin yleissopimus vuodelta 1965 – todisteiden vastaanottamista ulkomailla siviili- tai kauppaoikeudellisissa asioissa koskeva Haagin yleissopimus vuodelta 1970 – yksityisoikeuden alaa koskeva Haagin yleissopimus kansainvälisestä lapsikaappauksesta vuodelta 1980 – Haagin yleissopimus toimivallasta, sovellettavasta laista, toimenpiteiden tunnustamisesta ja täytäntöönpanosta sekä yhteistyöstä vanhempainvastuuseen ja lasten suojeluun liittyvissä asioissa vuodelta 1996 · lasten kansainvälistä suojelua sekä perheoikeudellisia kysymyksiä koskevan vuoropuhelun lujittaminen Marokon osallistuessa rajatylittäviä perheoikeusasioita koskevaan oikeudelliseen konferenssiin eli nk. Maltan prosessiin, jota hallinnoi Haagin kansainvälisen yksityisoikeuden konferenssi · käytännön ratkaisujen toteuttaminen vanhempainvastuuta koskevien konfliktien ja erityisesti lapsikaappausten ehkäisemiseksi, hoitamiseksi ja ratkaisemiseksi · yhteistyösopimuksen tekeminen Marokon ja Euroopan oikeudellisen yhteistyön yksikön (Eurojust) välillä ottaen huomioon henkilötietojen suojaan liittyvät vaatimukset. 3.2 Poliisiyhteistyö Jatketaan Marokon ja jäsenvaltioiden poliisiviranomaisten välisen yhteistyön kehittämistä · hyviä käytänteitä koskevan poliisiyhteistyön edistäminen · strategisen yhteistyösopimuksen tekeminen Marokon toimivaltaisten viranomaisten ja Euroopan poliisiviraston (Europol) välillä · yhteistyösopimuksen tekeminen Marokon ja Euroopan poliisiakatemian (CEPOL) välillä sekä Marokon osallistuminen CEPOLin koulutustoimintaan · rikollisuuden torjuntaan keskittyvän korkeakoulun perustaminen. 3.3 Terrorismin vastainen yhteistyö Kehitetään ja lujitetaan edelleen yhteistyötä terrorismin ehkäisemiseksi ja torjumiseksi · terrorismin ehkäisemiseen ja torjuntaan keskittyvän yhteistyön lujittaminen ennaltaehkäisyä, tiedottamista sekä oikeudellista ja poliisiyhteistyötä koskevien suunnitelmien pohjalta · Yhdistyneiden kansakuntien turvallisuusneuvoston päätöslauselmien nro 1988/11, 1989/11 ja 1373/01 täytäntöönpanon jatkaminen sekä kaikkien asianmukaisten kansainvälisten yleissopimusten ja pöytäkirjojen ratifiointi · yhteistyön jatkaminen terrorismityöryhmän puitteissa · terrorismin vastaisen lainsäädännön, mukaan lukien terrorismin rahoituksen ehkäisemistä ja torjuntaa koskevan lainsäädännön, täytäntöönpano samalla ihmisoikeuksia kunnioittaen. 3.4 Yhteistyö järjestäytyneen rikollisuuden torjunnassa Ratifioidaan ja pannaan täytäntöön järjestäytyneen rikollisuuden torjuntaa koskevat kansainväliset sopimukset · kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen sekä maitse, meritse ja ilmateitse tapahtuvan maahanmuuttajien salakuljetuksen kieltämisestä tehdyn lisäpöytäkirjan, ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumisesta tehdyn lisäpöytäkirjan ja ihmiskaupan, erityisesti naisten ja lasten kaupan ehkäisemisestä, torjumisesta ja rankaisemisesta tehdyn lisäpöytäkirjan täytäntöönpano · lainsäädännön kehittäminen keskeisten kansainvälisten normien ja sopimusten mukaisesti · ihmiskaupan ehkäisemistä ja torjuntaa koskevan lainsäädännön kehittäminen kansainvälisten normien ja sopimusten mukaisesti · kaikkein haavoittuvimmassa asemassa olevia ryhmiä (naisia ja lapsia) koskevien toimien tehostaminen · järjestäytyneen rikollisuuden ja erityisesti ihmiskaupan ehkäisemisessä ja torjunnassa, mukaan lukien ihmiskaupan uhrien tunnistamisessa, suojelussa ja avustamisessa, hyödynnettäviä mekanismeja koskevan koulutuksen järjestäminen · rikollisuuden laatua sekä laittoman kaupan, ihmiskaupan ja hyväksikäytön menetelmiä koskevien analyysivälineiden parantaminen · tietojen ja käytänteiden vaihtaminen tietoverkkorikollisuuden ehkäisemisessä ja torjunnassa. Kehitetään menetelmiä ihmiskaupan torjumiseksi · värvääjiin, muuttajia kuljettaviin ja majoittaviin henkilöihin, toimijoihin ja muihin välikäsiin sekä asiakkaisiin ja edunsaajiin kohdistuvan maailmanlaajuisen strategian tehostaminen · tuomareille, poliiseille ja rajavartijoille tarkoitetun erityiskoulutuksen käynnistäminen. 3.5 Huumeiden, myös huumausainekaupan, torjunta ja ehkäiseminen Vahvistetaan huumausainekaupan, mukaan lukien huumausaineiden kauttakuljetuksen ja viennin, sekä huumausaineiden väärinkäytön torjuntaa erityisesti ennaltaehkäisyn avulla huumausaineiden vastaisen kansallisen strategian eri osa-alueiden täytäntöönpanon puitteissa · huumausaineiden vastaisen kansallisen strategian vahvistaminen, mukaan lukien kysynnän ja tarjonnan pienentämiseen ja ongelman ennalta ehkäisemiseen tähtäävät toimet sekä alueelliset kehittämistoimet · huumausaineiden torjuntaa ja ehkäisemistä koskevan vuoropuhelun jatkaminen · yhteistyötoimien käynnistäminen Euroopan huumausaineiden ja niiden väärinkäytön seurantakeskuksen (EMCDDA) kanssa erityisesti huumausaineiden ja niiden väärinkäytön kansallisen seurantakeskuksen osalta · erityisten koulutustoimien käynnistäminen sellaisia viranomaisia ja niiden henkilöstöä varten, jotka vastaavat lainsäädännön soveltamisesta (erityisesti poliisi) sekä narkomaanien huostaanotosta ja hoidosta · huumausaineita koskevan kansallisen toimikunnan valmiuksien lujittaminen · yhteistyö kannabisviljelmien hävittämisessä sekä vaihtoehtoista kehitystä tukevien ohjelmien täytäntöönpanossa · huumausaineiden käytön ennaltaehkäisyä sekä narkomaanien hoitoa ja kuntouttamista koskevien ohjelmien kehittäminen Marokossa, myös yhteistyössä Euroopan neuvoston toimivaltaisten elinten kanssa · narkomaanien terveyden- ja sosiaalihuollosta vastaavien erityisten rakenteiden lujittaminen · yhteistyö sellaisten normien laatimiseksi, jotka koskevat huumausaineiden kemiallisten lähtöaineiden ja muiden huumausaineiden valmistuksessa käytettävien aineiden käyttöä laittomiin tarkoituksiin. 3.6 Rahanpesu ja talousrikollisuus Vahvistetaan toimia ja yhteistyötä rahanpesun ja terrorismin rahoituksen ehkäisemiseksi · assosiaatiosopimuksen 61 artiklan täytäntöönpano · tietojenvaihto rahanpesun ja terrorismin rahoituksen ehkäisemistä ja torjuntaa koskevasta lainsäädännöstä, käytänteistä, eurooppalaisista typologioista sekä kansainvälisistä välineistä (erityisesti rahanpesunvastaisen toimintaryhmän suosituksista) · rahanpesun ja terrorismin rahoituksen ehkäisemistä ja torjuntaa koskevan lainsäädäntökehyksen kehittäminen edelleen rahanpesunvastaisen toimintaryhmän suosituksissa vahvistettujen periaatteiden mukaisesti · rahanpesun ja terrorismin rahoituksen ehkäisemistä ja torjuntaa koskevan kansallisen mekanismin kehittäminen · tietojenvaihdon tehostaminen rahanpesun selvittelykeskuksiin perustuvien eurooppalaisten järjestelmien sekä Marokon järjestelmän välillä erityisesti Egmont-ryhmän puitteissa · tuomareille, syyttäjille, poliiseille ja muille asiaa hoitaville viranomaisille tarkoitetun koulutusohjelman laatiminen · Marokon rahanpesun selvittelykeskuksen valmiuksien parantaminen ja sen ehkäisevän roolin lujittaminen · verovelvollisille suunnattujen tiedotuskampanjoiden jatkaminen · verovelvollisia koskevien valvonta- ja seurantamenettelyjen kehittely. 3.7 Rajaturvallisuus, henkilöiden liikkuvuus ja muuttoliikepolitiikka, kansainvälinen suojelu ja turvapaikka-asiat Jatketaan muuttoliikettä, liikkuvuutta ja turvallisuutta koskevaa vuoropuhelua erityisesti seuraavien tavoitteiden saavuttamiseksi: · laillisen muuttoliikkeen parempi organisointi · muuttoliikkeen mahdollisimman tehokas hyödyntäminen kehityksen edistämisessä · laittoman muuttoliikkeen ja ihmiskaupan tehokas torjunta, mukaan lukien takaisinottoa koskeva yhteistyö sekä tehokkaampi rajavalvonta · kansainvälisen suojelun edistäminen sekä turvapaikkapolitiikan lujittaminen · muuttajien eli yhtä hyvin EU:n alueella asuvien Marokon kansalaisten kuin Marokossa oleskelevien kolmansien maiden kansalaisten oikeuksien edistäminen ja kunnioittaminen · EU:hun laillisesti saapuvien marokkolaisten muuttajien kotoutumista sekä kotimaahansa palaavien marokkolaisten sosiaalista ja ammatillista sopeutumista koskevien aloitteiden edistäminen. Vuoropuhelun tavoitteena on luoda liikkuvuuskumppanuus, jonka puitteissa osapuolet laativat ja toteuttavat useita muuttoliikkeeseen, liikkuvuuteen ja turvallisuuteen liittyviä aloitteita. Vuoropuhelun yhteydessä määritetyt toimenpiteet voivat koskea muun muassa laillisten maahanmuuttomahdollisuuksien edistämistä, viisumimenettelyjen helpottamista (esim. EU:n viisumisäännöstön pohjalta), takaisinottoa lähtömaahan sekä sosiaalista ja ammatillista kotouttamista vapaaehtoisen paluun tapauksissa. Liikkuvuuskumppanuuden on tarkoitus muodostaa puitteet pitkän aikavälin yhteistyölle maahanmuuttoa ja liikkuvuutta koskevan kokonaisvaltaisen lähestymistavan sekä alaa koskevan Marokon politiikan mukaisesti poliittisen vuoropuhelun ja yhteistyön pohjalta. Kumppanuutta kehitetään ajan kuluessa Marokon ja EU:n nykyisistä suhteista käsin. Kehitetään kansainvälistä suojelua ja turvapaikkapolitiikkaa seuraavien toimien avulla: · turvapaikkaoikeutta koskevien Marokon oikeudellisten ja institutionaalisten puitteiden lujittaminen kansainvälisten normien ja Marokon perustuslain säännösten mukaisesti · vuonna 1951 tehdyssä Geneven yleissopimuksessa ja sen vuonna 1967 tehdyssä pöytäkirjassa vahvistettujen periaatteiden soveltamisen jatkaminen esimerkiksi kansainvälistä suojelua tarvitsevien muuttajien tunnistamiskeinojen, palautuskiellon periaatteen soveltamisen sekä pakolaisaseman myöntämisen seurausten osalta · muuttoliikettä koskevien julkisten politiikkojen vahvistaminen ottaen huomioon tarve kansainväliseen suojeluun sekä kestävien ja kotouttamisen mahdollistavien ratkaisujen tarjoamiseen pakolaisille · yhteistyön jatkaminen YK:n pakolaisasiain päävaltuutetun kanssa tämän Marokkoa koskevan toimeksiannon täytäntöönpanon puitteissa sekä koko turvapaikkamenettelystä vastaavien kansallisten rakenteiden kehittäminen. 3.8 Henkilötietojen suoja Varmistetaan korkeatasoinen henkilötietojen suoja tietoyhteiskunnan sovellusten, julkisten tietokantojen ja sähköisen tietojenvaihdon kehittämisen yhteydessä · kansallisen tietosuojatoimikunnan ja vastaavien, henkilötietojen käsittelyä valvovien eurooppalaisten elinten välisen yhteistyön tehostaminen · henkilötietojen suojaaminen sähköisen kaupankäynnin kehittämisen yhteydessä (sähköinen allekirjoitus, verkkotunnusten hallinnointi). 4. Kansojen välinen lähentyminen 4.1 Parlamentaarinen yhteistyö · EU:n ja Marokon parlamentaarisen sekavaliokunnan toiminnan tehostaminen · parlamentin teknisten, organisatoristen ja lainsäädäntövalmiuksien vahvistaminen · Marokon parlamentin ja Euroopan parlamentin välinen yhteistyö Marokon ja EU:n kumppanuuden lujittamiseksi erityisesti panemalla täytäntöön tämä toimintasuunnitelma. 4.2 Kansalaisyhteiskunnan toimijoiden välisten tiedonvaihto- ja neuvontaverkostojen tukeminen sekä uusien toimijoiden mukaan ottaminen · marokkolaisten järjestöjen organisatoristen ja johtamis- ja kampanjointivalmiuksien vahvistaminen · marokkolaisten ja eurooppalaisten kansalaisjärjestöjen välisen vaihdon tukeminen · kansalaisyhteiskunnan ja erityisesti nuorisojärjestöjen tukeminen uuden tieto- ja viestintätekniikan käytössä · aluekehitystoimistojen roolin lujittaminen yhteistyötä, kokemusten vaihtoa ja kansalaisyhteiskunnan toimijoiden valmiuksien lujittamista koskevien ohjelmien täytäntöönpanossa · EU:n (ml. Euroopan unionin perusoikeusvirasto) ja Marokon kansallisen ihmisoikeusneuvoston välisen vuoropuhelun tehostaminen. 4.3 Marokon ja EU:n alueellisten ja paikallisten elinten keskinäisten sekä niiden ja alueiden komitean välisten suhteiden järjestäminen · marokkolaisten ja eurooppalaisten alue- ja paikallisyhteisöjen välisen vaihdon tehostaminen Euro–Välimeri-alueen alue- ja paikallisedustajien kokouksen (ARLEM) puitteissa · alue- ja paikallisyhteisöjen yhteistyöhankkeiden tukeminen erityisesti aluekehitystoimistojen kautta · monitasoisen hallinnon edistäminen sekä eri institutionaalisten tasojen välinen yhteistyö · alue- ja paikallisviranomaisten vahvistaminen sekä paikallis- ja aluehallinnon nykyaikaistamista ja viranomaisten kouluttamista koskevien ohjelmien täytäntöönpano. 4.4 Marokon talous- ja sosiaalineuvoston sekä Euroopan talous- ja sosiaalikomitean välinen yhteistyö Vahvistetaan Marokon talous- ja sosiaalineuvoston sekä Euroopan talous- ja sosiaalikomitean suhteita ja edistetään niiden välistä järjestelmällistä yhteistyötä · järjestelmällisen yhteistyön ja säännöllisen vuoropuhelun käynnistäminen kyseisten elinten välillä · sosiaalisen vuoropuhelun edistäminen työmarkkinaosapuolten ja Marokon kansalaisjärjestöjen välillä sekä EU:n vastaavien organisaatioiden kanssa · tietojenvaihto, julkaisut ja tietokannat, joiden avulla tehostetaan toimintaa ja edistetään keskustelua näiden kahden elimen piirissä · yhteiset konferenssit yhteisen edun kannalta keskeisissä kysymyksissä. 4.5 Marokon oikeusasiamiehen ja Euroopan oikeusasiamiehen välinen yhteistyö Käynnistetään järjestelmällinen yhteistyö ja säännöllinen vuoropuhelu kyseisten elinten välillä · sovittelua koskevan asiantuntemuksen lujittaminen · toimintaohjelman laatiminen parhaillaan neuvoteltavana olevasta yleissopimuksesta ja erityisesti seuraavista seikoista: – keinot kansalaisten oikeuksien lujittamiseksi suhteessa julkishallintoon – keinot yksityisen sektorin toiminnan luotettavuuden lisäämiseksi – keinot lisätä ihmisoikeuksien ja hyvän hallinnon periaatteiden kunnioittamista · näiden kahden elimen toiminnan koordinointi kansainvälisillä foorumeilla. 4.6 Kulttuuriyhteistyö · kulttuuri-ilmaisujen moninaisuuden suojelemisesta ja edistämisestä vuonna 2005 tehdyn Unescon yleissopimuksen ratifioinnin ja täytäntöönpanon loppuun saattaminen · kulttuuriyhteistyön lujittaminen kulttuurienvälisen vuoropuhelun edistämiseksi · työskentely kansainvälisillä foorumeilla, kuten Unescossa, kulttuurien moninaisuuden edistämiseksi ja suojelemiseksi · historiallisen perinnön säilyttämistä ja arvostamista koskevan vuoropuhelun ja yhteistyön sekä kulttuuriteollisuuden kehittämisen edistäminen · Marokon laajempi osallistuminen kulttuuriyhteistyön ohjelmiin Välimeren alueella (Euromed Heritage ja Euromed Audiovisuel) ottamalla mukaan marokkolaisia elimiä, kuten Marokon audiovisuaalisesta viestinnästä vastaava korkea viranomainen (HACA), berberikulttuurin kuninkaallinen instituutti (IRCAM), ulkomailla asuvien marokkolaisten yhteistyöneuvosto (CCME) jne. · kulttuurialan (julkinen ja yksityinen sektori) hallinnon nykyaikaistaminen ja parantaminen · Marokon roolin kehittäminen kulttuurienvälisen vuoropuhelun edistämisessä vahvistamalla kulttuuriteollisuutta ja tehostamalla EU:n ja Marokon yhteisiä arvoja ja tavoitteita vastaavan audiovisuaalisen sisällön tuotantoa ja jakelua · yhteistyö Euroopan neuvoston alaisen, pohjoisen ja etelän suhteista vastaavan keskuksen kanssa · yhteistyö Sivilisaatioiden allianssia koskevan Marokon kansallisen suunnitelman tarkistamiseksi. B. KOHTI YHTEISTÄ TALOUSALUETTA 5. Taloudellinen ja yhteiskunnallinen uudistus 5.1 Makrotaloudelliset puitteet Lujitetaan saavutettua edistystä makrotaloudellisen suorituskyvyn parantamiseksi sekä kasvun, työllisyyden ja kehityksen tukemiseksi · makrotaloudellisten puitteiden vakauden lujittaminen edelleen esimerkiksi edistämällä kestävää vaihtotasetta ja kehittämällä ulkomaankauppaa · varovaisen finanssipolitiikan jatkaminen julkisen talouden vakauttamiseksi keskipitkällä aikavälillä ja siten julkisen talouden vakauden ja kestävyyden varmistamiseksi · julkisen velan vähentämiseen tähtäävän politiikan jatkaminen · keskuspankin toimintavalmiuksien lujittaminen pankkijärjestelmän valvontapolitiikan käyttöönottoa ja inflaation hallitsemista varten · varainhoitojärjestelmän lujittaminen erityisesti asiantuntijavaihdon kautta · talouskasvun lähteiden monipuolistaminen · julkishallinnon uudistamisen jatkaminen · energian ja eräiden elintarvikkeiden hintatukijärjestelmän uudistamisen jatkaminen julkiseen talouteen kohdistuvan rasituksen vähentämiseksi ja julkisen talouden kestävyyden varmistamiseksi kohdentamalla toimet riittävällä tavalla erityisesti pienituloisiin. 5.2 Verotus Jatketaan kansainvälisiä ja eurooppalaisia normeja vastaavan veropolitiikan ja ‑hallinnon täytäntöönpanoa Varmistetaan riittävät julkiset tulot ja lisätään verojärjestelmän oikeudenmukaisuutta · poikkeusjärjestelyjen saattaminen terveelle pohjalle sekä uusien poikkeuksien käyttöönoton rajoittaminen · veropohjan laajentaminen · arvonlisäverouudistuksen jatkaminen yksinkertaistamalla kyseistä veroa ja parantamalla sen taloudellista tasapuolisuutta · tuloverouudistuksen jatkaminen · verosääntöjen noudattamisen edistäminen ja verotuksen vähittäinen lisääminen epävirallisen talouden alalla. Nykyaikaistetaan verohallintoa · verotuksesta vastaavan pääosaston palvelujen verkkoon siirtämisen jatkaminen · verojärjestelmän yksinkertaistamisen jatkaminen ja erityisesti veroilmoitusten jättämistä, muutoksenhakua ja seuraamuksia koskevien määräaikojen yhdenmukaistaminen · verovalvonnan tehokkuuden ja tuloksekkuuden lisääminen erityisesti soveltamalla uusia lähestymistapoja, kuten riskinarviointiin ja kohdentamiseen perustuvaa lähestymistapaa, ja antamalla verotuksesta vastaavan pääosaston käyttöön automaattinen ohjelmointimenetelmä tarkastuksia varten · sisäisten valvontajärjestelmien parantaminen: päätösten jäljitettävyys, sisäiset hallintamenettelyt, hallinnon tarkastus ja valvonta, suoritusindikaattoreihin perustuva seurantaväline, tulostaulu jne. · palvelun yleisen laadun ja erityisesti vastaanoton parantaminen. Tehdään verotukseen liittyvää yhteistyötä ja siirrytään asteittain kohti eurooppalaista yhteisöverojärjestelmää · hyvän verohallinnon periaatteiden, mukaan lukien EU:n yritysverotuksen käytännesääntöjen, täytäntöönpanoa koskevan vuoropuhelun jatkaminen ja syventäminen · yrityksiä käsittelevän Euro–Välimeri-peruskirjan täytäntöönpano investointeja edistävän verotuksen osalta · verotuksesta vastaavan pääosaston virkamiesten koulutus. 5.3 Julkisen talouden hallinnointi ja valvonta Lisätään avoimuutta, tehokkuutta ja tuloksekkuutta julkisten menojen käytön suunnittelussa, hallinnassa, toteutuksessa ja valvonnassa Jatketaan julkisen talouden asianmukaista hoitoa · valmisteilla olevan talousarviolakia koskevan lain antaminen; laissa vahvistetaan seuraavat periaatteet: – monivuotinen suunnittelu – suorituksiin perustuva varainhoito – talousarvion avoimuus uudistamalla talousarvion rakenne ohjelmien käsitteen pohjalta – julkisen talouden kestävyyden varmistaminen ottamalla käyttöön uusia sääntöjä – parlamentin roolin lisääminen ja selkeyttäminen talousarviomenettelyssä. Jatketaan julkisen tilinpidon nykyaikaistamista mukaan lukien asteittainen siirtyminen suoriteperusteiseen järjestelmään · julkisten menojen hallinnointiin sovellettavan tietojärjestelmän käytön yleistäminen · viranomaisten ja erityisesti hajautettujen hallintoelinten sekä varainhoidosta vastaavien tahojen valmiuksien lujittaminen · paikallishallinnon varainhoitojärjestelmän nykyaikaistaminen. Nykyaikaistetaan julkisten menojen sisäistä valvontajärjestelmää · julkisten menojen sääntöjenmukaisuuden ja tuloksellisuuden tarkastamisesta ja valvonnasta vastaavien viranomaisten (valtiontalouden yleinen tarkastustoimi IGF, ministeriöiden yleinen tarkastustoimi IGM sekä alueellisten ja paikallisten hallintoelinten yleinen tarkastustoimi IGAT) valmiuksien vahvistaminen · asteittainen lähentyminen kansainvälisiin normeihin ja menetelmiin (kansainvälinen tilintarkastajaliitto IFAC, sisäisten tarkastajien järjestö IIA, kansainvälinen valtiontalouden tarkastusvirastojen järjestö INTOSAI) sekä EU:n parhaisiin käytänteisiin julkisten tulojen ja menojen valvonnan ja tarkastamisen alalla · hallinnon (tulojen ja menojen hyväksyjät) sekä julkistalouden tarkastajien ja tilinpitäjien vastuuta koskevan lainsäädännön täytäntöönpano · valmiuksien vahvistaminen, jotta voidaan tehostaa valtion julkisiin yrityksiin kohdistamaa varainhoidon valvontaa koskevan lainsäädännön täytäntöönpanoa · tietojen ja kokemusten vaihtaminen marokkolaisten julkisen talouden valvonta- ja tarkastuselinten sekä vastaavien eurooppalaisten elinten välillä. Vahvistetaan julkisten menojen ulkoista valvontajärjestelmää · tilintarkastustuomioistuimen valmiuksien vahvistaminen · Marokon tilintarkastustuomioistuimen ja EU:n jäsenvaltioiden ulkoisten valvontaelinten välinen kokemusten vaihto · talousarviota koskevan demokraattisen päätäntävallan lujittaminen vahvistamalla parlamentin analyysivaltuuksia ja ‑valmiuksia vuotuisten talousarviolakien hyväksymisessä ja täytäntöönpanossa. 5.4 Marokon talouden kilpailukykyä parantavat rakenneuudistukset Toteutetaan rakenneuudistus ja edistytään kohti toimivaa ja kilpailukykyistä markkinataloutta · uudistusten jatkaminen liiketoimintaympäristön parantamiseksi, mukaan lukien käynnissä olevat investointien peruskirjaa sekä fyysisiä infrastruktuureja koskevat toimet, joilla pyritään tukemaan investointeja, parantamaan kilpailukykyä ja kehittämään työllisyyttä · nopean hälytys- ja konsultointimekanismin käyttöönotto kauppaan ja investointeihin vaikuttavien toimenpiteiden yhteydessä · yhdennettyjä teollisuusalueita ja kaupallisia alueita koskevan pääsuunnitelman täytäntöönpano teollisuuden kehitystä koskevan kansallisen sopimuksen sekä kauppaa ja jakelua koskevan Rawaj-suunnitelman puitteissa · teollisuusalueiden ja kaupallisten alueiden käyttöönoton parantaminen · tuottavuutta ja työvoiman koulutustasoa parantavien toimenpiteiden toteuttaminen talouden kannalta keskeisillä aloilla ja erityisesti teollisuuden kehitystä koskevassa kansallisessa sopimuksessa mainituilla aloilla (ilmailu, autoteollisuus, elektroniikka, offshoring eli yritysten toimintojen siirtäminen, elintarviketeollisuus ja tekstiiliteollisuus) · strategisten ja kaupallisten tutkimusten toteuttaminen teollisuusalojen sekä uusien toimialojen kehittämiseksi. 5.5 Työllisyys (ml. sosiaaliset perusoikeudet ja työelämän perusnormit) ja sosiaalipolitiikka Lujitetaan vuoropuhelua ja yhteistyötä työllisyyden, sosiaalipolitiikan sekä naisten ja miesten tasa-arvon aloilla Edistetään naisten ja miesten tasa-arvoa · naisten ja miesten tasa-arvon aktiivinen edistäminen kaikilla tasoilla (työllisyys, yleissivistävä ja ammatillinen koulutus, yrittäjyys ja päätöksenteko) · tasa-arvopolitiikan sekä naisia ja miehiä koskevien stereotyyppien torjuntaan keskittyvän politiikan jatkaminen · raskaana olevien naisten tehokkaampi suojeleminen työpaikalla. Vahvistetaan sosiaalisia perusoikeuksia ja työelämän perusnormeja · asianmukaisten edellytysten luominen ammatillista järjestäytymisvapautta ja ammatillisen järjestäytymisoikeuden suojelua koskevan ILO:n sopimuksen nro 87 ratifioinnin edistämiseksi · ILO:n sopimuksiin nro 29, 87, 98, 100, 105, 111, 138 ja 182 perustuvien säännösten täytäntöönpanon ja tuloksekkaan soveltamisen valvonnan tehostaminen · työlainsäädännön säännösten, mukaan lukien lasten työntekoa koskevien säännösten, soveltamista koskevien valvontamekanismien lujittaminen · keskustelujen jatkaminen talouselämän osapuolten ja työmarkkinaosapuolten kanssa lakko-oikeutta koskevan lain hyväksymiseksi · riittävien ja riippumattomien (kahdenvälisen ja kolmenvälisen) sosiaalisen vuoropuhelun rakenteiden lujittaminen, mukaan lukien työmarkkinaosapuolten valmiuksien kehittäminen · yritysten sosiaalisen vastuun edistäminen ja yritysmaailman käytänteiden kehittäminen Yhdistyneiden kansakuntien Global Compact ‑aloitteen, ILO:n asiakirjan ”Kolmikantainen periaatejulistus, joka koskee monikansallisia yrityksiä ja sosiaalipolitiikkaa” sekä asiaa koskevien OECD:n käytänteiden mukaisesti · työterveyden ja ‑turvallisuuden edistämistä ja seurantaa koskevan järjestelmän vahvistaminen muun muassa järjestämällä koulutusta kyseisistä aiheista, vakiinnuttamalla ennalta varautumisen periaatteen käyttö, ehkäisemällä vaarallisten tai myrkyllisten aineiden käsittelyyn liittyviä työperäisiä riskejä sekä vaihtamalla alaa koskevia hyviä käytänteitä ja analyyseja työtapaturmien ja ammattitautien vähentämiseksi · kansallisen lainsäädännön lähentäminen yleisiin periaatteisiin, jotka on vahvistettu työperäisten riskien ennaltaehkäisyä, työntekijöiden turvallisuuden ja terveyden suojelua, vaarojen ja tapaturman aiheuttajien poistamista, tiedottamista työntekijöille ja heidän edustajilleen, heidän kuulemistaan, heidän tasapuolista osallistumistaan ja heidän kouluttamistaan koskevissa EU:n direktiiveissä[2], sekä tuki kyseisen lainsäädännön soveltamiselle työoloja tutkivassa kansallisessa instituutissa · työtapaturmia koskevien tilastotietojen kirjaamiseen sekä avoimeen ja johdonmukaiseen käsittelyyn sovellettavien menetelmien lujittaminen. Pannaan täytäntöön työllisyyttä, työllistyvyyttä ja ihmisarvoista työtä koskevat toimintapolitiikat työllisyyden kehittämiseksi ja työttömyyden torjumiseksi. Edistetään tuottavan ja ihmisarvoisen työn saantia virallisen talouden puitteissa · työllisyyttä, työllistyvyyttä ja ihmisarvoista työtä koskevan toimintapolitiikan kehittäminen Marokossa ottaen huomioon Euroopan työllisyysstrategiaan sisältyvät suuntaviivat ja työllisyyttä käsitelleen Euro–Välimeri-alueen ministerikokouksen Marrakechissa marraskuussa 2008 määrittämä toimintakehys sekä noudattaen oikeudenmukaisuuden ja sosiaalisen tasapuolisuuden periaatteita; erityisesti toteutetaan seuraavat toimet: – väestön työvoimaosuuden kasvattaminen virallisella tuotantosektorilla, naisten työvoimaosuuden lisääminen sekä itsenäisten ammatinharjoittajien osuuden kasvattaminen työssäkäyvästä väestöstä – ammatillisen pätevyyden antavan koulutuksen (varsinkin oppisopimuskoulutuksen ja vuorottelukoulutuksen) kehittäminen erityisesti nuorten työllistettävyyden lisäämiseksi – ammattipätevyyden tehokkaampi mukauttaminen työmarkkinoiden tarpeisiin ja erityisesti nuorten ja naisten tuottavaan ja viralliseen työhön pääsyn helpottaminen – aktiivisten työllistämistoimien arviointia ja valvontaa koskevan järjestelmän käyttöönotto toimien tehostamiseksi ja niiden riittävyyden varmistamiseksi työmarkkinoiden tarpeita ajatellen; kansallisen työvoima- ja ammattitaitoviraston (ANAPEC) valmiuksien parantaminen – ihmisarvoista työtä koskevan yhdennetyn ohjelman täytäntöönpano sen jälkeen, kun Marokko ja ILO ovat sen hyväksyneet, sekä ohjelman tavoitteiden ja indikaattoreiden seuranta. Edistetään sosiaalista suojelua ja sosiaalista osallisuutta koskevien yleisten politiikkojen hyväksymistä ja soveltamista · irtisanomiskorvausjärjestelmän perustaminen ja täytäntöönpano · absoluuttisessa tai suhteellisessa köyhyydessä tai haavoittuvassa asemassa elävien ihmisten määrän vähentäminen · sosiaalisesti syrjäytyneiden määrän (esim. slummeissa asuvien prosenttiosuuden) vähentäminen · yhteistyön jatkaminen Marokon asettaman, köyhyyden vähentämistä ja sosiaalisen koheesion lisäämistä koskevan tavoitteen saavuttamiseksi · aktiivisen sosiaalisen osallisuuden varmistaminen kaikkien ihmisten osalta edistämällä osallistumista työmarkkinoille; erityisesti tämä koskee kaikkein haavoittuvimmassa asemassa olevia ryhmiä · hallinnollisten ja sääntelytoimenpiteiden toteuttaminen, jotta voidaan tukea vammaisten integroitumista yhteiskuntaan ja työelämään · pakollisen sairausvakuutuksen laajentaminen koskemaan kaikkia yhteiskunta- ja ammattiryhmiä (erityisesti itsenäiset ammatinharjoittajat, vapaiden ammattien harjoittajat ja opiskelijat) · hyvien käytänteiden vaihtaminen sosiaaliturvan kattavuuden lisäämiseksi ja sen tason nostamiseksi erityisesti köyhimpien väestöryhmien osalta · sosiaaliturvajärjestelmän rahoituksen kestävyyden varmistaminen. Laajennetaan sairausvakuutusjärjestelmää kattamaan koko väestö (erityisesti sosiaalisesti heikossa asemassa olevat kansalaiset) laadukkaan perusterveydenhuollon osalta · talouksien keskimääräisten suorien menojen (itse maksetut menot) vähentäminen erityisesti sosiaalisesti heikoimmassa asemassa olevien väestöryhmien osalta · sairausvakuutus- tai sairausavustusjärjestelmien piiriin kuuluvan väestön lisääminen. Lähentäminen: Toteuttaakseen nämä uudistukset Marokon on otettava huomioon, EU:n tuella, lainsäädännön lähentämisen osalta ne keskeiset unionin direktiivit, joissa säädetään työturvallisuudesta ja terveydestä (työperäisten riskien ehkäisyä koskevan uuden sääntelyvälineen laatiminen), naisten ja miesten tasavertaisista mahdollisuuksista, syrjinnän ehkäisemisestä sekä oikeudesta työhön, samoin kuin EU:n perusoikeuskirja. 5.6 Alueellinen ja paikallinen kehitys · paikallisen kehitysprosessin lujittaminen: – kuntien, erityisesti maaseutukuntien, institutionaalisten ja taloudellisten resurssien vahvistaminen (vuoteen 2015 tähtäävä kunta-aloite) – kunnallisten kehittämissuunnitelmien laajempi soveltaminen (suunnitelmien laatiminen, hyväksyminen, säännöllinen tarkistaminen) – kuntien yhteistoiminnan edistäminen – kunnallishallinnon nykyaikaistaminen tietokoneistamalla, muuttamalla menettelyjä paperittomiksi sekä parantamalla kansalaisille tarjottavien palvelujen laatua – alue- ja paikallisyhteisöjen, yksityisen sektorin ja valtiosta riippumattomien järjestöjen kumppanuuksien lujittaminen paikallisten ja alueellisten infrastruktuurien ja tekniikan rakentamista ja hallinnointia varten – alue- ja paikallisyhteisöjen verotusmahdollisuuksien hyödyntäminen · alueiden välisten sekä maaseudun ja kaupunkien välisten eroavuuksien nopeampi poistaminen: – aluekehityspolitiikkojen sekä tiettyjä erityisalueita (esim. vuoristoalueet) koskevien politiikkojen määrittely ja täytäntöönpano – aluekehityssuunnitelmien laatiminen ja täytäntöönpano kaikilla 16 alueella – sosiaalisten ja taloudellisten perusinfrastruktuurien käyttömahdollisuuksiin liittyvän eriarvoisuuden vähentäminen – alue‑ ja paikalliskehitykseen osallistuvien toimijoiden valmiuksien lujittaminen – yrityksiä käsittelevän Euro–Välimeri-peruskirjan täytäntöönpanoa koskevien seuraavien (Marokon ja komission) yhteisten arviointien yhteydessä ja käytettävissä olevan rahoituksen puitteissa suoritettava analyysi, jossa tarkastellaan peruskirjan tunnettuutta ja huomioon ottamista koko maassa, myös taloudellisen kehityksen keskusten ulkopuolella, sekä peruskirjan vaikutuksia eri alueilla ja lopullisten edunsaajien keskuudessa – yhteistyön tehostaminen Marokon ja EU:n välisten alueellisten ja valtioiden rajat ylittävien ohjelmien kautta, jotta voidaan vähentää alueiden välisiä kehityseroja ja lisätä alueiden vaurautta. 5.7 Sosiaalinen ja inhimillinen kehitys · inhimillistä kehitystä koskevan kansallisen aloitteen (INDH) soveltamisalaan kuuluvien hankkeiden tehostaminen · INDH-hankkeiden valvonnan ja arvioinnin tehostaminen · työllisyyttä ja vakaita tuloja lisäävien mikrohankkeiden edistäminen · naisten, nuorten ja erityisryhmien laajempi osallistuminen INDH:ta hallinnoivien elinten toimintaan. 5.8 Kestävä kehitys · ympäristöä ja kestävää kehitystä koskevassa kansallisessa peruskirjassa määritettyjen kestävän kehityksen osa-alueiden täytäntöönpano saattamalla puitelaki valmiiksi · strategiseen suunnitteluun liittyvien rakenteiden ja menettelyjen täytäntöönpano kestävän kehityksen alalla sekä eri toimijoiden keskinäinen koordinointi. 6. Kauppa, markkinat ja lainsäädännön uudistaminen 6.1 Marokon lainsäädännön lähentäminen EU:n lainsäädäntöön näillä aloilla · mekanismin käyttöönotto Marokon lainsäädännön ja unionin oikeuden välisten erojen rekisteröimiseksi, jotta voidaan edistää sääntelyn lähentämistä koskevan kansallisen ohjelman laatimista · lainsäädännön lähentämisen kannalta ensisijaisten alojen ja lähentämisessä tarvittavien kansallisten resurssien määrittäminen sekä lähentämisen täytäntöönpanon organisointi. 6.2 Kauppasuhteet, mukaan lukien pitkälle menevän ja laaja-alaisen vapaakauppasopimuksen tekeminen Euro–Välimeri-suunnitelmaan sisältyvien suositusten sekä pitkälle edistyneen maan asemaa koskevassa yhteisessä asiakirjassa asetettujen tavoitteiden mukaisesti osapuolet pyrkivät ensin tekemään pitkälle menevän ja laaja-alaisen vapaakauppasopimuksen luodakseen lopulta yhteisen talousalueen. Toteutetaan assosiaatiosopimuksen II osastossa (Tavaroiden vapaa liikkuvuus) annetut sitoumukset · EU:n ja Marokon assosiaatiosopimuksen kaupalliseen osaan liittyvien kysymysten täytäntöönpanon seuranta erityisesti tavaroiden tuontia ja vientiä koskevien, tulli- ja muihin näkökohtiin liittyvien rajoitteiden poistamiseksi vastavuoroisesti · tavarakaupan vapauttamisen jatkaminen ja syventäminen sopusoinnussa alakohtaisten politiikkojen kanssa · maataloustuotteiden, jalostettujen maataloustuotteiden, kalojen ja kalastustuotteiden kaupan vapauttamista koskevan sopimuksen täytäntöönpano ja seuranta · henkilöstön kouluttaminen ja hallinnollisten valmiuksien lujittaminen kansainvälisen kaupan alalla. Edistetään Euro–Välimeri-vapaakauppa-alueen toteutumista · vapaakauppasopimusten täytäntöönpanon jatkaminen Välimeren alueen kumppanimaiden kanssa alueellisella, alueiden sisäisellä tai kahdenvälisellä tasolla · kauppakiistojen ratkaisua koskevan sopimuksen soveltaminen ja sen täytäntöönpanon seuranta, mukaan lukien tuki marokkolaisten välimiesten kouluttamiselle kansainvälisen kaupan alalla, jotta he voivat harjoittaa välimiehen tehtävää kiistojenratkaisumenettelyn puitteissa · Agadirin sopimuksen täytäntöönpanon seuranta kaikilla sopimuksen soveltamisalaan kuuluvilla aloilla; sopimuksen soveltamisalan laajentaminen sisällyttämällä siihen esimerkiksi palvelut ja investoinnit sekä muiden alueen maiden kannustaminen liittymään sopimukseen · Euro–Välimeri-kumppanuutta vahvistavien aloitteiden täytäntöönpano ja erityisesti Euro–Välimeri-mekanismin käyttöönotto kaupan ja investointien edistämiseksi; tähän sisältyisi nopea hälytys- ja konsultointimekanismi, jota sovellettaisiin kauppaan ja investointeihin vaikuttavien toimenpiteiden yhteydessä · yhteistyön ja vuoropuhelun lujittaminen kaupan suojatoimien määrittämiseksi ja hyödyntämiseksi · käynnissä olevien, palvelukaupan ja sijoittautumisoikeuden vapauttamista koskevien kahdenvälisten neuvottelujen jatkaminen. Tehdään pitkälle menevä ja laaja-alainen vapaakauppasopimus · neuvottelujen käynnistäminen Marokon ja EU:n välisen, pitkälle menevän ja laaja-alaisen vapaakauppasopimuksen tekemiseksi niiden markkinoiden lähentämiseksi asteittain · sopimusneuvottelut kattavat seuraavat alat (luettelo ei ole tyhjentävä, ja siinä otetaan huomioon lainsäädännön lähentämisen kannalta ensisijaiset alat): – teollisuustuotteita, normeja ja vaatimustenmukaisuuden arviointia koskevat tekniset määräykset – julkiset hankinnat – pääoman liikkeet ja maksaminen – teollis- ja tekijänoikeuksien suojaaminen – terveys- ja kasvinsuojelutoimet – kilpailupolitiikka – tulli ja kaupan helpottaminen – kaupan suojatoimia koskeva vuoropuhelu – palvelukaupan vapauttamisen syventäminen ja investointien suojelu – kauppa ja kestävä kehitys – mahdollisuudet parantaa etuusmyönnytyksiä, jotka perustuvat vapaakauppasopimukseen ja koskevat maataloustuotteita, jalostettuja maataloustuotteita ja kalastustuotteita, ottaen huomioon osapuolten maatalouspolitiikka sekä kyseisten tuotteiden arkuus ja erityisominaisuudet. 6.3 Teollisuustuotteiden markkinoille pääsyn helpottaminen 6.3.1 Teollisuustuotteiden vapaa liikkuvuus (EU:ssa yhdenmukaistetut alat) Helpotetaan teollisuustuotteiden markkinoille pääsyä. Jatketaan teollisuustuotteita koskevan Marokon lainsäädännön yhdenmukaistamista kansainvälisten ja eurooppalaisten säännösten ja käytänteiden kanssa · sovellettavan lainsäädännön yhtenäistäminen EU:n oikeuden kanssa ja lainsäädännön täytäntöönpano parantamalla infrastruktuurien laatua pitkälle edistyneen maan aseman puitteissa · lainsäädännön lähentämisen jatkaminen normien, teknisten määräysten ja vaatimustenmukaisuuden arvioinnin osalta lainsäädännön mukauttamiseksi asteittain EU:n oikeuteen horisontaalisella tasolla sekä ensisijaisilla aloilla · standardoinnista (IMANOR), akkreditoinnista (COMAC), vaatimustenmukaisuuden arvioinnista, metrologiasta ja markkinoiden valvonnasta vastaavien elinten vahvistaminen erityisesti tietojen ja asiantuntemuksen vaihtamisen avulla ja ottamalla kyseiset elimet mukaan eurooppalaisiin ja kansainvälisiin rakenteisiin, mukaan lukien liittyminen eurooppalaisten akkreditointielinten yhteistyöjärjestöön (EA) · teollisuustuotteiden vaatimustenmukaisuuden arviointia ja hyväksymistä koskevan sopimuksen neuvotteleminen yhteisen edun kannalta tärkeillä aloilla, joilla lainsäädäntö ja standardit ovat samat kuin EU:ssa. 6.3.2 Rajoitteiden poistaminen (alat, joita EU:ssa ei ole yhdenmukaistettu) Helpotetaan tavaroiden liikkuvuutta ja parannetaan hallinnollista yhteistyötä · syrjivien toimenpiteiden ehkäiseminen edelleen ja sen varmistaminen, että asianomaisilla osapuolilla on mahdollisuus ottaa esille havaitsemiaan ongelmia · kaupan teknisiä esteitä koskevan sopimuksen mukaisesti perustettujen yhteyspisteen ja tiedotuskeskuksen vahvistaminen tietojen siirtämisen ja yhteistyön helpottamiseksi EU:n ja Marokon välillä sekä talouden toimijoiden kanssa · tuotteiden merkitsemistä, koostumusta, valmistusta ja kuvausta koskevan Marokon lainsäädännön analysointi sen lähentämiseksi EU:n yleisiin periaatteisiin · tullien ulkopuolisten kaupanesteiden määrittäminen ja tarkastelu sekä niiden poistaminen kaupan helpottamista koskevan Euro–Välimeri-mekanismin avulla. 6.4 Terveyteen ja kasvinsuojeluun liittyvät kysymykset Parannetaan eläinten ja kasvien terveyttä, varmistetaan elintarvikkeiden ja rehujen turvallisuus sekä helpotetaan kauppaa Marokon ja EU:n välillä · Maailman kauppajärjestön terveys- ja kasvinsuojelutoimia (SPS) koskevan sopimuksen sekä Maailman eläintautijärjestön (OIE) vahvistamien kansainvälisten normien, kansainvälisen kasvinsuojeluyleissopimuksen (IPPC) ja Codex Alimentarius ‑kokoelman soveltamisen jatkaminen · eläinten ja kasvien terveyttä, elintarvikkeiden ja rehujen turvallisuutta sekä eläinten hyvinvointia koskevien sääntöjen päivittäminen vastaamaan paremmin EU:n suojelun tasoa ja sääntöjä, mukaan lukien hygieniasäännöt sekä elävien eläinten, elintarvikkeiden, rehujen, kalastustuotteiden jne. tunnistamista ja jäljitettävyyttä koskevat säännöt, ja erityisesti: – EU:n vuosina 2007–2009 rahoittaman kummitoimintahankkeen puitteissa laadittujen säädöstekstien hyväksyminen – elintarvikkeiden turvallisuudesta annetun lain nro 28-07 soveltamista koskevien säädösten antaminen · hygieniaa ja terveyttä koskevien vaatimusten täytäntöönpanon tukeminen elintarviketeollisuuden, mukaan lukien kalatalouden, alalla lain nro 28-07 mukaisesti · yhteistyö torjunta-aineiden hyväksynnän, elintarvikkeissa ja rehussa esiintyvien jäämien ja epäpuhtauksien valvonnan sekä kasveille ja kasvituotteille haitallisten organismien kulkeutumista ehkäisevien suojatoimien alalla · yhteistyö elintarvikkeiden turvallisuutta valvovan kansallisen viraston (ONSSA) kanssa seuraavien tavoitteiden toteuttamiseksi: – tarttuvien eläintautien tehokkaampi ehkäiseminen ja hävittäminen – elintarvikkeiden turvallisuutta koskevan uuden lainsäädännön (laki nro 28-07) täytäntöönpano – rajatarkastusasemien saattaminen normien mukaisiksi – laboratorioiden kehittäminen niiden akkreditoimiseksi · yhteistyön jatkaminen ONSSA:n kanssa erityisesti eläinten terveyttä koskevan valvonnan alueellistamiseksi, jotta voidaan helpottaa vientiä Marokosta EU:hun tavaroiden vapaasta kaupasta tehdyn Marokon ja EU:n välisen sopimuksen mukaisesti · terveysuhkia koskevan yhteistyön jatkaminen ja osallistuminen elintarvikkeiden nopeaan hälytysjärjestelmään (RASFF) EU:n vahvistamien menettelyjen mukaisesti · Marokon osallistuminen edelleen Traces-järjestelmään · yhteistyö ONSSA:n kanssa tavoitteena perustaa Marokkoon järjestelmä elintarvikealan laitosten hyväksymistä varten (eläinperäiset elintarvikkeet); järjestelmän on: a) turvattava kuluttajien terveyden suojelu Marokossa b) tarjottava mahdollisuus lisätä avoimuutta, ennakoitavuutta ja luottamusta valvontaan ja siten helpottaa kauppaa c) perustuttava viejämaiden virallisten tarkastus- ja sertifiointijärjestelmien tehokkuuden (eikä tiettyjen tuotteiden tai laitosten) arviointiin direktiivien, kansainvälisten normien periaatteiden ja erityisesti Codex Alimentariuksen normin CAC/GL 26-1997 mukaisesti d) taattava ONSSA:n resurssien tehokas ja tuloksekas käyttö. Lähentäminen: Saavuttaakseen nämä tavoitteet Marokko vahvistaa ensisijaiset aihealueet ja antaa tarvittavat säädökset ja määräykset (esimerkiksi elintarvikkeiden turvallisuudesta annetun lain nro 28-07 soveltamiseksi tarvittavat säädökset sekä EU:n vuosina 2007–2009 rahoittaman kummitoimintahankkeen puitteissa laaditut säädösluonnokset). Marokko ottaa lainsäädännön lähentämisen osalta huomioon EU:n tuella eläinten ja kasvien suojelun alalla keskeiset eurooppalaiset säädökset. 6.5 Maatalous ja kalatalous Maatalous Nykyaikaistetaan ja lujitetaan maatalousalan valmiuksia kaupan vapauttamisen yhteydessä sekä noudattaen Marokon Plan Vert ‑suunnitelmassa esitettyjä periaatteita · solidaarisen maatalouden kehittäminen (Plan Vert ‑suunnitelman II osasto) ja erityisesti pienviljely herkillä ja vaikeilla alueilla; ehdotettujen kumppanuusohjelmien lujittamiseen liittyvät seuraavat ensisijaiset toimet: – puiden kasvatuksen kehittäminen Välimeren alueen vuoristoseuduilla köyhyyden torjumiseksi – paikallistuotteiden kehittäminen keskittymällä osapuolten kannalta keskeisiin tuotantoketjuihin – maatalousalan taloudellisten olosuhteiden parantaminen erityisesti koneistamisen, kaupan pitämisen, pienviljelijöille tarkoitettujen palvelujen, teknologisten innovointien, tuottavuutta ja laatua parantavan tutkimuksen ja muiden vastaavien seikkojen osalta – laadukkaan tuotannon, myös luonnonmukaisen tuotannon, kehittäminen – yhteistyö maantieteellisten merkintöjen alalla – luonnonvarojen ja luonnon monimuotoisuuden säilyttäminen · laadukkaan tuotannon edistäminen ja kaupan lujittaminen läpi koko tuotantoketjun · marokkolaisten maataloustuottajajärjestöjen ja vastaavien eurooppalaisten järjestöjen välisten kumppanuuksien luomisen helpottaminen, vahvistaminen ja tukeminen · neuvottelujen käynnistäminen maantieteellisten merkintöjen suojaamista koskevasta kahdenvälisestä sopimuksesta kolmen kuukauden kuluttua maataloustuotteiden, maatalousteollisuuden tuotteiden ja kalastustuotteiden kaupan vapauttamista koskevan sopimuksen voimaantulosta · Marokon tukeminen, jotta se täyttäisi lyhyellä aikavälillä maaseudun kehittämisen pilottihankkeiden (ENPARD) osallistumisedellytykset ja voisi keskipitkällä aikavälillä osallistua ENPARD-aloitteen monivuotiseen kehittämiseen. Säännellään maatalous- ja kalastustuotteiden muuta kuin terveydellisiin näkökohtiin liittyvää vaatimustenmukaisuutta ja tuotteisiin sovellettavia käytännesääntöjä ja annetaan näitä koskevia standardeja · lainsäädännön lähentäminen maatalous- ja kalastustuotteiden muuta kuin terveydellisiin näkökohtiin liittyvää vaatimustenmukaisuutta ja tuotteisiin sovellettavia käytännesääntöjä koskevan standardoinnin alalla lainsäädännön mukauttamiseksi asteittain EU:n oikeudelliseen kehykseen · maatalous- ja kalastustuotteita edellä mainittujen seikkojen osalta valvovien elinten (viennin valvonnan ja koordinoinnin riippumaton laitos EACCE, ONSSA ym.) vahvistaminen ja ohjaaminen erityisesti tietojenvaihdon avulla sekä ottamalla kyseiset elimet mukaan eurooppalaisiin ja kansainvälisiin rakenteisiin · ammattilaisten taitojen päivittäminen lainsäädännön soveltamisen ja muuta kuin terveydellisiin näkökohtiin liittyvää vaatimustenmukaisuutta koskevien normien alalla. Helpotetaan kauppaa poistamalla tullien ulkopuoliset kaupanesteet maatalous- ja kalastustuotteilta · elintarvikkeiden merkitsemistä, koostumusta, valmistusta ja esillepanoa sekä maatalous- ja kalastustuotteiden kuvausta koskevan Marokon lainsäädännön saattaminen ajan tasalle · säännösten lähentäminen lihaa sisältävien tuotteiden merkitsemistä, rasvapitoisuuksia ja muita vastaavia seikkoja koskeviin EU:n yleisiin periaatteisiin. Tehostetaan Plan Vert ‑suunnitelmaan kuuluvaa sääntelyn lähentämistä lähentymistavoitteen mukaisesti · oikeudellisten valmiuksien ja alakohtaisen maatalouspolitiikan lujittaminen: EU:n sisäisten ja ulkoisten sääntelyvälineiden ja erityisesti maatalouden yhteisten markkinajärjestelyjen sekä YMP:n esittely · tuotteiden ja markkinoiden strategisen valvonnan päivittäminen maatalouden uudistuspolitiikan tukemiseksi. Kalatalous Varmistetaan kalatalousalaa koskevan ohjauskehyksen täytäntöönpano Halieutis-strategian sisällön ja tavoitteiden sekä yhteisen kalastuspolitiikan mukaisesti kalavarojen ja yhteisen edun kannalta tärkeiden alueiden säilyttämisen ja kestävän hyödyntämisen osalta · resurssien kestävyydestä huolehtiminen (Halieutis-suunnitelman osio 1): – tieteellisen tutkimuksen vahvistaminen – kalastuksen kehittämisjärjestelmän laajentaminen ottamalla käyttöön suurin sallittu saalis – kalastuslaivaston nykyaikaistaminen ja pyyntiponnistuksen säätely – laittoman, ilmoittamattoman ja sääntelemättömän kalastuksen torjunnan jatkaminen – vesiviljelyn kehityksen tukeminen · tuotannon optimointi (Halieutis-suunnitelman osio 2): – satamainfrastruktuurien ja kalastukseen tarkoitettujen purkupaikkojen nykyaikaistaminen – satama-alueiden tehokas hallinnointi · kalastustuotteiden arvon lisääminen ja niiden kaupan pitämisen edellytysten parantaminen (Halieutis-suunnitelman osiot 2 ja 3): – teollisuuden laadukkaiden raaka-aineiden saannin helpottaminen – teollisuustuotannon monipuolistaminen ja suuntaaminen kaikkein kannattavimmille markkinoille – sisämarkkinoiden järjestäminen ja tehostaminen – kalastustuotteiden kaupan helpottaminen vapaakauppa-alueen luomisen tukemiseksi · monialaisten kysymysten huomioon ottaminen: – julkinen hallinto: ammattijärjestöjen neuvoa-antavan roolin vahvistaminen sekä tuotantoketjun eri osa-alueiden välisen vuoropuhelun tukeminen – sääntely: konsolidointi, selkeyttäminen ja päivittäminen – valvonta ja seuranta: resurssien lujittaminen koko tuotantoketjussa – laatu ja hygienia: keskiarvojen ja välineiden käyttöönotto, jonka avulla voidaan varmistaa jäljitettävyys koko tuotantoketjun osalta [liittyy 5.4 kohtaan] – henkilöresurssit ja työllisyys: kalastusalan työllisyyden seurantakeskuksen perustaminen (työolot, naispuolisten ammattilaisten arvostus, toimet taloustilanteeseen sopeutumiseksi) – kilpailukykykeskittymien luominen. Lähentäminen: Saavuttaakseen nämä tavoitteet Marokko ottaa EU:n tuella huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun asetuksen (EY) N:o 2371/2002 ja siihen liittyvät säädökset sekä yhteisen kalastuspolitiikan erityismääräykset yhteisen edun kannalta keskeisillä aloilla, kuten: – ympäristönäkökohtien huomioon ottaminen – valvonta ja seuranta – tutkimuksen tukeminen. Pannaan lainsäädännön lähentämistä koskevan tavoitteen mukaisesti täytäntöön Halieutis-strategia, joka koskee lähinnä kalavarojen kestävyyttä · asianmukaisen uuden oikeudellisen kehyksen hyväksyminen ja täytäntöönpano, jotta kansalliseen lainsäädäntöön voidaan sisällyttää laittoman, ilmoittamattoman ja sääntelemättömän kalastuksen torjuntaa koskevat EU:n säännöt ja erityisesti laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä 29 päivänä syyskuuta 2008 annettu asetus (EY) N:o 1005/2008 · valmiuksien kehittäminen kalastuksen ja kalastustuotteiden laillisen jakelun seuraamiseksi ja valvomiseksi koko tuotantoketjun ajan; näitä valmiuksia ovat seuraavat: – tähän uuteen tehtävään asianmukaisesti koulutetut henkilöt – keinot marokkolaisten kalastustuotteiden tärkeimmän kohdealueen eli EU:n normit täyttävän sähköisen tiedonhallinnan mahdollistamiseksi – kalastusalusten sijainnin satelliittiseuranta · meriympäristön säilyttämiseen sekä meriympäristön saastumisen ehkäisemiseen tähtäävän oikeudellisen kehyksen hyväksyminen ja täytäntöönpano · asianmukaisten tutkimus- ja seurantalaitteiden ja ‑resurssien osoittaminen meriympäristön laadun seurannasta vastaavalle kansalliselle kalantutkimuslaitokselle (INRH) · vesiviljelyn kehittäminen ja vesiviljelyyn keskittyvän laitoksen (vesiviljelyn kansallinen kehitysvirasto) tukeminen hyväksymällä kansainvälisiä ympäristönsuojelunormeja vastaava oikeudellinen kehys investointien lisäämiseksi tähän alaan · kalastusalusten nykyaikaistaminen lisäämättä niiden kalastuskapasiteettia · kalastusta hallinnoivien kansainvälisten ja alueellisten järjestöjen, erityisesti Kansainvälisen Atlantin tonnikalojen suojelukomission (ICCAT) ja Välimeren yleisen kalastuskomission (GFCM), puitteissa vahvistettujen normien täytäntöönpano ja täysimääräinen noudattaminen · tuki pyyntiponnistuksen säätelylle kalavarojen hyödyntämisasteesta riippuen · valikoivien kalanpyydysten käytön tukeminen · tuki alusten aiheuttaman pilaantumisen ehkäisemiseksi · merenkulkijoiden koulutusta ja terveyttä koskevien normien ja vaatimusten soveltaminen · tehokkaammat etsintä- ja pelastustoimet merellä. 6.6 Sijoittautumisvapaus, yhtiöoikeus, kirjanpito ja tilintarkastus Sijoittautuminen Helpotetaan sijoittautumista ja parannetaan liiketoimintaympäristöä · yrityksiä suosivan ympäristön edistäminen keskittymällä erityisesti oikeusjärjestelmän uudistamiseen, menettelyjen yksinkertaistamiseen ja byrokratian vähentämiseen · sellaisten toimenpiteiden toteuttaminen, jotka mahdollistavat yrityksen perustamisen verkossa · Marokon investointitoiminnan kehittämisviraston lujittaminen ulkomaisten investointien yhteyspisteenä · säännöllisen vuoropuhelun varmistaminen ulkomaisten sijoittajien edustajien kanssa sijoittautumisedellytysten parantamiseksi · yhteistyön tehostaminen Euromed-toimistojen kanssa investointien edistämiseksi. Lähentäminen: Saavuttaakseen nämä tavoitteet Marokko kiinnittää erityistä huomiota seuraaviin: – hallintomenettelyjen yksinkertaistaminen (varmistamalla, että palvelutoiminnan aloittamiseen ja harjoittamiseen liittyvät hallintomenettelyt ovat avoimet ja oikeasuhteiset ja perustuvat puolueettomiin kriteereihin ennakoitavuuden ja oikeusvarmuuden turvaamiseksi palveluntarjoajille) – palveluntarjoajien tukeminen hallintomenettelyissä (lisäämällä saatavilla olevaa tietoa tai perustamalla palveluntarjoajia varten keskitettyjä asiointipisteitä) – sähköiseen sääntelyyn liittyvän eRegulations-järjestelmän käytön laajentaminen kaikkiin Marokon alueellisiin investointikeskuksiin (CRI). Yhtiöoikeus Yhdenmukaistetaan yhtiöoikeus suojan varmistamiseksi kaikille osapuolille ja yritysten toiminnan helpottamiseksi · osakkeenomistajien ja muiden osapuolten suojan parantaminen asiaa koskevien eurooppalaisten normien ja käytänteiden mukaisesti · hyvien hallintotapojen laatiminen erityyppisiä yrityksiä ja julkisia yhteisöjä varten eurooppalaisten ja kansainvälisten normien mukaisesti sekä olemassa olevien käytännesääntöjen soveltamisen seuranta · Marokon johtajien koulutusinstituutin (IMA) tukeminen, jotta se voisi antaa tietoa ja levittää yritysten hyvän hallinnon periaatteita (tapaamiset, keskustelufoorumit, verkkosivut jne.) sekä varmistaa yritysten hallinnointia koskevan strategisen valvonnan ja tutkimustoiminnan (julkaisut, tutkimukset, yrityshallintoa koskeva seurantakeskus) · kaupparekisterin nykyaikaistamisen loppuun saattaminen sekä järjestelmä ilmoitusten julkaisemiseksi virallisessa lehdessä, jotta kolmannet osapuolet saavat tiedon asiasta. Lähentäminen: Saavuttaakseen nämä tavoitteet Marokko ottaa EU:n tuella huomioon lainsäädännön lähentämisen osalta yhtiöoikeutta koskevat eurooppalaiset normit. Kirjanpito ja tilintarkastus Sovelletaan eurooppalaisia ja kans